VILLE D'HENDAYE :: Historia\nVILLE D'HENDAYE » Gure Hiria » Historia\nHENDAIAKO IZENA eta ARMARRIA – GERTAKIZUN HISTORIKO NAGUSIAK –\nGARAPEN EKONOMIKOA – PERTSONAIA FAMATUAK - KARTA POSTALAK\nBIDEOA “Ez berriz holakorik”. Hendaia 1936-1945 elkartasunaren eta izugarrikerien lekuko.\nIZENA eta ARMARRIA\nErrege-koroa Louis XIV.aren pasatzearen oroigarri da, eta Hendaiak erregeari dion esker ona erakusten du, 1654an herri independentea bilakatzeko baimena emateagatik (lehenago, Hendaia Urruñako auzo bat baizik ez zen).\nEuskaldunak marinelak dira. Garai hartan, hendaiarrek bale ehizari ekiten zioten, herriaren fama eta fortuna egin zituen jarduera.\nTresna bereziek irudikatzen dute jarduera hori: arpoiak. H eta E hizkiak “Hendaye” izenaren lehen eta azken letrak dira.\nGERTAKIZUN HISTORIKO NAGUSIAK\nXVI. mendetik XVIII.era, Hendaia, Irun eta Hondarribia gerlan ziren etengabe: Bidasoako arrantza-hitzarmena ez errespetatzeagatik, muga-ibaiaren jabetzagatik eta abar.\nGaztelu Zaharra, iragan horren lekukoa, anitzetan suntsitua izan zen, Vauban-ek berreraiki aitzin. Oraindik ikus daitezke bertan Hondarribirantz destatu kanoi zaharrak.\nXVIII. mendean, urriko hitzarmenak bakea berrezarri zuen Bidasoan urte batzuetarako.\n1793an, Hendaia erabat suntsitua izan zen; hendaiarrak erailak izan ziren edo ihes egin zuten. Urte luzeak behar izan ziren herria berreraikitzeko.\nEspainia eta Urruñarekiko gatazkek ez zituzten gauzak erraztu.\nBidasoan kokatu Faisaien uhartean (Konferentziaren uhartea izenez ere ezaguna) Pirinioetako hitzarmena izenpetu zen 1659an, bi nazioen arteko enfrentamenduen bukaera markatu zuena. Uharte hori famatua da, halaber, bertan François I.a bere bi semeen ordez trukatua izan baitzen, Pavie-ko gudan preso sartu izan ondotik. Bertan izenpetua izan zen, halaber, Louis XIV.aren eta Maria Teresa infantaren arteko ezkontza-kontratua.\nGertakizun horiek guztiek parte hartzen dute gaur egun oraindik orijinala izaten segitzen duen uharte horren aberastasun historikoan: izan ere, sei hilabete guztiz, txandaka, Frantzia edo Espainia dira uhartearen jabe.\n1864an, trenbidearen iristeak Hendaiari garrantzi handia eman zion. Laster, trafikoa oso aldeko bilakatu zen herriko ekonomiarentzat. Trenbideen tarte ezberdinei (1,67 m Espainian eta 1,44 Europan) zuzenki lotu ontzi-aldaketengatik, Espainiarekiko trafiko komertzialaren garapena oparotasun iturria izan zen.\nHistoriak memorian atxikiko du, halaber, Hitler eta Franco jeneralaren arteko elkarrizketa famatua, 1940ko urriaren 23an Hendaiako geltokian. Egun hartan, nazismoarekin kidetasun politiko handia sentitzen bazuen ere, Francok berriz baieztatu zuen bere herria ez zela II. mundu-gerlan engaiatuko.\nEdari biziak egin zuen Hendaiako fama. Herriko espezialitate nagusia izan zen XVIII. mendetik aurrera, eta likore bihurtu zuten. 1906an sortu zen “La Véritable Liqueur d’Hendaye” Sozietate Anonimoa. 1955ean, Izarra enpresak destilategia erosi zuen, baina 1991etik likorea ez da gehiago existitzen.\nXahakoen fabrika: Lehen lantegia Hendaian sortu zen 1908an. Ikerketa anitzi esker, xahakoen kalitatea hobetu zuten. 1932an, patente bat sortu zuten. Enpresak ikaragarriko hedapena ezagutu zuen, eta esportazioak benetako arrakasta bildu zuen.\nArma-manufaktura: 1923an sorturik, hasieran 6.35 kalibreko pistolen fabrikazioari zuzendua, enpresaren jarduerak teknika zailagoko modeloen egiteko bidea hartu zuen. 1969an sortu zen “DES/69 pistola berezia”, gero Frantziako txapelduna bilakatua. Haren arrakasta baieztatua da gaur egundaino. Berdin izan da nazioarteko lehiarekin, arma horrek beste tituluen artean Estatu Batuetako marka nazionala baitu. Modelo berri anitz sortu ziren. 1998ko bukaeran itxi zuten arma-manufaktura.\nEuskal txapela manufaktura: 1920an sorturik, Hendaiako fama oso gora eraman zuten industrietarikoa zen. “Perez Jauregui” txapela laster biziki ezaguna eta maitatua izan zen Frantzia osoan, atzerrian eta batez ere Hego Amerikan.\nEspartinak: 1947an, Berasategui jaunak familiako espartin-lantegi ttipi bat ireki zuen. 1968an “manufaktura” bihurtu zen, garai onenetan miloi bat pare fabrikatzen ahal zuena. Gaur egun, Berasategui espartinak Estatu Batuetara, Ingalaterrara eta Italiara esportatuak dira. Fabrikak 2000an itxi zituen bere ateak.\nMaumejan artezko beirateak eta mosaikoak: 1923an, beirate-fabrikak gure herriaren izena mundu osora eraman zuen 13 urtez. Elizetarako beirateak fabrikatzen zituzten batez ere. 1936an, fabrika bigarren aldikotz erre zen, eta ez zen berreraikia izan.\nGaleries Lafayette saltokia: 1927an ireki zen, Geltokiko bidean, mugako norabidean. Oso ongi horniturik, saltoki handi honek Hegoaldeko bezero anitz erakartzen zituen. 150 pertsonek lan egiten zuten bertan. Espainiako errepublikaren etortzeak eta pezetaren debaluazioak Galeries Lafayette-n itxiera eragin zuten.\nHENDAIAKO HONDARTZA AUZOAREN SORTZEA eta GARAPENA\n1925ean, geltoki berria sortu zen Hondartza auzoan.\nSortze horri esker irekitzen ziren perspektibak interesgarriak baizik ezin ziren izan Hendaiako herriarentzat, hondartza aberastasun-iturri garrantzitsua baita.\n1884an, estilo moriskoko Kasinoa eraikia izan zen. Hotel anitzek, hala nola luxu handiko Euskalduna hotelak (1911), Abbadiako gazteluak (1864), Abbadiako eremuko golfak (1911) turista-andana bat erakartzen dute.\nEtxe anitz eraiki ziren Itsas etorbidean, euskal estilo hutsean, Henry MARTINET Hondartza auzoaren diseinatzaileak 1907tik goiti nahi zuen bezala.\nJulien Viaud egiazko izena zuen idazle ospetsu hau Frantziako Akademiara sartu zen 1891an. Euskal Herriaz maitemindurik, Hendaian “Bakaretxea” deitu zuen etxean bizi izan zen. Han hil zen 1923an. Haren bidaia anitzek hala nola Euskal Herriko edertasunak eragina izan zuten beraren obran (Ramuntxo, 1897).\n1810ean Dublinen sortua, 1820 aldera etorri zen Frantziara. Geografia eta astronomia zale amorratua, 12 urte baino gehiago eman zuen Etiopian, ikerketa-misio baten arduradun gisa. Euskal Herriaz zuen zaletasun handiak Hendaiako itsas bazterrean ondasun baten eraikitzera bultzatu zuen: Abbadia deitu gaztelua. Han bertan hil zen 1897an.\nMadrilen preso hartu, eta handik zetorrela, François I.a 1526ko martxoaren 15ean trukatua izan zen, Bidasoaren erdian, “Jaun Haurrak” bere semeen ordez; gero Espainiara bahitu zituzten. Semeak 1530eko uztailaren 1ean askatuak izan ziren, François I.arekin ezkondu behar zen Austriako Eleonore-kin batera, diru truk.\nIbaiaren erdian baita ere, Asturiasko printzearekin ezkondu behar zuen Henri IV.aren arreba, Elisabeth Frantziakoa, trukatua izan zen Louis XIII.arekin ezkontzera zetorren Austriako Anne Espainiako Infantaren ordez (Espainiako Felipe III.aren alaba).\nWeb gune honetan, Hendaiako karta postal zahar batzuk ikusten ahal dituzu.


Ardi latxak jauzi egin du pasarelara - Neiker\nHome Berriak Ardi latxak jauzi egin du pasarelara\nMaria Cle Leal euskal diseinatzaileak latxa artilezko ehunak balorizatzeko Latxari proiektuaren barruan lortutako ehunarekin egindako beroki jantzien bilduma aurkeztu du gaur Gasteizen\nNEIKER zentro teknologikoak, Latxa Esnea Koop.ek eta Urkome LGEak ere parte hartzen dute ekimenean, eta lehen sektorean kudeaketa zaila duen hondakin bati bigarren bizitza bat ematea du helburu\nProiektua Eusko Jaurlaritzaren ekonomia zirkular eta bioekonomiako planaren barruan dago, eta Landa Garapenerako Nekazaritza Funtsarekin (FEADER) kofinantzatzen da\nKalkuluen arabera, ardi sektoreak urtero ardi latxen 2.000 tona artile inguru ustiatzen ditu, eta horrek metaketa arazo bat sortzen du abeltzaintzako ustiategietan. Zer egin daiteke ardi latxek urtean sortzen dituzten 2 milioi kilo artile hondakinekin?\nHainbeste ehun metatzearen arazoa konpontzeko, 2020an NEIKER zentro teknologikoak, Maria Cle Leal moda diseinatzaileak eta Urkome LGE Urola Kostako landa garapenerako elkarteak, Latxaesnea kooperatibaren koordinazioarekin, beren indarrak batu zituzten Latxari proiektuan. Lankidetza bidezko ekimen bat da, latxa artilearen ehuna balorizatzeko aukera berriak garatzeko, hainbat merkatutan komertzializatzeko.\nHondakin horiei aukera jasangarri eta tokiko bat eskaintze aldera, Maria Cle Leal moda diseinatzaileak artile horretatik lortutako ehunez landutako berokien bilduma bat aurkeztu du gaur, azaroak 9, Vitoria-Gasteizen, Latxari proiektuan inplikaturiko elkarlanari esker.\nAurkezpenean, Arabako hiriburuko Montehermoso Kulturunean egindako lanaren lagin bat ikusi ahal izan da: gaur egun hondakintzat hartzen den zuntz naturalari balioa ematen dion kalerako moda bilduma bat.\n“Helburua, ingurumena zaintzen duten ezaugarriak dituen izan jantzi bakar eta esklusibo bat lortzeaz gainera, ardi latxaren artilearen komertzializazioak artalde horien ustiategiei balioa ematea lortzea ere izan da”, azaldu du Miriam Pintok, NEIKERen proiektuaz arduratzen den ikertzaileak.\nEgoera horretara iristeko oinarria izan da “joan den maiatzean ehun bat lortu ahal izan genuela, hainbat eremu eta merkatutara egokitzeko gai den bilbe batekin, ardi latxaren artilea, material birziklatua eta beste zuntz natural batzuk proportzio desberdinetan konbinatuta”, azaldu du María Cle Leal disenatzaileak.\nArdi latxaren artileak urtero behar duen kudeaketa eta gertatzen den metaketa arazoa dira, eta, hori konpontzeko, negozio bide berri bat irekitze aldera, beroki jantziz eta horietarako osagarriz osatutako bilduma honen diseinua izan da lehen mugarria. “Proiektu hau arazo honen inguruko lan-ildo zabalago baten barruan kokatzen da, jakitun baikara oraindik beste proiektu batzuetan erabili beharko diren artile tonaka egongo direla”, azaldu du Virginia Ortiz de Barrón Latxasneako koordinatzaileak.\nCle Leal diseinatzailearen hitzetan, “proposamen hau euskal kultura eta nortasunari sakon lotuta dago, kontzeptuagatik eta diseinuagatik. Diseinu atenporalak eta moldakorrak lortu ditugu, molde garbi eta soilekoak, joskintza tradizionalaren jarduera ona balioestea lehenesten dutenak”.\nEuskadiren apustua artilea errebalorizatzearen alde\nErakundeei dagokienez, ekitaldian partaide izan dira baita ere Bittor Oroz, Eusko Jaurlaritzako Nekazaritza, Arrantza eta Elikadura Politikako sailburuordea, eta Gorka Urtaran, Vitoria-Gasteizeko alkatea; eta, horiekin batera, Miriam Pinto, NEIKER zentro teknologikoko ikertzailea; Virginia Ortiz de Barron, Latxa Esnea kooperatibako kordinatzailea, eta Yurre Peñagarikano, Urkome LGEko gerentea.\nEusko Jaurlaritzako Nekazaritza, Arrantza eta Elikadura Politikako sailburuordeak bere hitzaldian adierazi duenez, “ekintza honen bidez, ardi ustiategiei lagundu nahi diegu hondakin horien kudeaketak sortzen dien arazoa konpontzen. Hemendik aurrera, abeltzainek balio erantsiko erabilera bat eduki dezakete moztutako artilerako, eta agerian geratzen da Euskadik lehengai hori errebalorizatzeko duen apustu irmoa, ekimen jasangarri eta tokikoen bitartez, berriki aurkeztu den Ekonomia Zirkular eta Bioekonomiaren estrategia indartuz”.\n“Klima aldaketaren aurkako borrokan herritarren eta enpresen kontzientzia handiagoa dago eta, zorionez, gero eta ekimen gehiago sortzen ari dira, estrategiaren erdigunean ekonomia zirkularra duten prozesu produktibo eta sortzaileekin konprometituta dauden ekimenak”, nabarmendu du Gorka alkateak Urtaran, eta zoriondu ditu bai María Clè Leal bai inplikatutako entitateak. “Gaur proposamen interesgarri hau ezagutu dugu, modaren bitartez, eta Gasteizen egiten dugu, hiri berdetik ekonomia berderako trantsizio honekin konprometituta dagoen hirian. Gasteizko Green Deal bezala, ekimen hau ekonomia berde, gizarte kohesio eta ingurune naturalaren babesean oinarritzen da”.\nLortutako emaitza onei esker, orain, ekimenean inplikatutako eragileak hainbat arlotako beste euskal enpresa batzuekin elkarlanean aritzeko aukerak aztertzen ari dira, filosofia jasangarri bera partekatzen badute, ehunari eta ehun horrekin diseinatu eta landutako produktuei ikusgarritasuna emateko, kalitateko zigilu bat sortzeko, zuntz horren erabilerari sakon lotuta.\nLatxari proiektuan egindako lanak (“Latxa artilea ehungintzan balorizatzeko aukerak hainbat merkatutan komertzializatzeko”) Europako Berrikuntza Elkarteko (AEI) Talde Operatiboak sortzeko eta funtzionatzeko laguntzei heldu die, nekazaritzako produktibitate eta jasangarritasun gaiak lantzeko, eta %75 Landa Garapenerako Nekazaritza Funtsak (FEADER) finantzatzen du, Eusko Jaurlaritzarekin batera. Ekimena Eusko Jaurlaritzaren bioekonomia planaren barruan kokatzen da.\nProiektuak Gasteizko Udalaren eta Arabako, Bizkaiko eta Gipuzkoako Diputazioen babesa ere izan du.\nbioekonomiaekonomia zirkularralatxa artilealehengaien errebalorizazioa\nArrantza industriako hainbat tona hondakin bioongarri bihurtzeko Europako proiektu bat koordinatzen ari gara


Bizi eta lan duinak behar ditugu, lanetik onik eta bizirik bueltatzeko eskubidea dugulako | LAB SINDIKATUA\nLan Osasuna Idazkaritza Prekarietatea Hiltzailea Bizi eta lan duinak behar ditugu, lanetik onik eta bizirik bueltatzeko eskubidea...\nBizi eta lan duinak behar ditugu, lanetik onik eta bizirik bueltatzeko eskubidea dugulako\nAtzo, urtarrilaren 2an, 54 urteko langilea hil zen Gasteizen, eraikin bateko andamio batetik erorita, Arnaiz ASC 21 S.L. eraikuntza enpresarentzat lanean ari zela.\nHau da 2020an izandako lehen lan istripu hilgarria. Zoritxarrez, urtero, altueratik erori eta hil egiten diren langileen heriotzak errepikatu egiten dira. 2019an gutxienez 44 langile hil ziren lanean, hauetatik 5 altueratik erorita. Onartezina da, kontuan hartzen badugu istripu guzti hauek ekidin zitezkeela oinarrizko segurtasun neurriak hartuz..\nLehenik eta behin, LABetik gure babes eta elkartasunik zintzoena erakutsi nahi diegu hildakoaren senitarteko eta gertukoei.\nLangile honen heriotza babes neurri ezaren ondorio zuzena izan da, Osalanen informea jasotzen duen bezala. Eskatzen dugu argitu dezatela zergatik ari zen lanean, jai-eguna izanda Arabako eraikuntzako sektorean.\nIstripu hilgarri honen arduradunak seinalatzeko eta erantzunkizunak garbitzea exigitzen dugu.\nIstripu hilgarriek erakusten dute prekarietatearen aurpegi bortitzena. Eraikuntza sektoreko lan-baldintzak, enplegu eta lan-baldintza kaxkarrak, egiazko prebentzio eta babes neurri ezaren ondorio zuzena dira. Larriena dena da horren guztien atzean dagoen zio bakarra enpresen diru gosea dela. Lan kosteak murriztuta irabazi tasak mantenduz sakontzen da prekarietatean eta ez dira beharrezko prebentzio neurriak hartzen.\nInstituzioei eta Gobernuei beste aldera begiratzeari uzteko eta behingoz lan osasun politikak errotik aldatzea exigitzen diegu.\nLaneko biolentziarekin amaitzeko bizi eta lan duinak behar ditugu, lanetik onik eta bizirik bueltatzeko eskubidea dugulako. Eredu berri bat gauzatu behar dugu, langileon bizitza eta osasuna lehenetsiko dituena.\nLABen lanean eta borrokan jarraituko dugu langileon eskubide, segurtasun eta osasunaren alde. Istripua salatzeko, dei egiten diogu langile klaseari antolatuko diren mobilizazioetan parte hartzea. Gehiengo sindikalarekin batera, mobilizazioa egingo dugu datorren asteartean, urtarrilaren 7an 11:00etan, SEA patronalaren egoitzaren aurrean (Gasteizko Postas kaleko 32an).\nGarbiñe Aranburu: “Bizitza erdigunean jarriko duen eredu berri baterako trantsizioa marraztu...


Common Voice, euskarazko auzolan digitala Tabakaleran | Tabakalera - Donostia / San Sebastián\nApirilaren 9an, Hirikilabsek euskarazko grabaketak sustatzeko maratoia hartuko du Common Voice egitasmoaren baitan, Iametza Interaktiboarekin elkarlanean.\nLibrezale elkarteak euskarazko ahotsez osatutako 10.000 ordu grabaketa lortu nahi ditu.\nEuskararen hizketaren ezagutzarako motor libre bat osatzea du helburu Librezalek sustatuko Common Voice ekimenak. Egun erabiltzen ditugun gailuak euskara ulertzeko gai izatea bilatzen da, hala nola, sakeleko telefonoak, ordenagailuak, telebistak, eta abar. Gailu ezberdinak hizketaren bidez erabiltzea oso arrunta bihurtu da, baina oraindik orain, gailuei erdaraz hitz egitea ezinbestekoa izaten da. Eta hori aldatzeko xedearekin jarri da abian ekimen hau.\nApirilaren 9an, asteartean, Iametza Interaktiboak eta Hirikilabs Tabakalerako kultura digital eta teknologia laborategiak antolatuta, euskaldunak batu eta urrats handiagoa emateko maratoia egingo dute. Horretarako, dei egiten diote euskaldun orori bertan parte hartzera, arratsaldeko 18:00etan, Hirikilabsen (Tabakalera, 3. solairua). Bertan, euskarazko grabaketak nola egin azalduko dute, eta komunitatean egingo dira grabaketak.\nLortuko den motorra ahots-mota desberdinak ulertzeko gai izan dadin, pertsona mota askotarikoak behar dira, genero, adin eta zonalde desberdinetakoak. Nahiz eta ekimena sustatzeko hitzordua egin den, edozein ordutan eta edozein lekutik har daiteke parte, edozein gailurekin.\nParte hartzeko, nahikoa da sakeleko telefonoa erabiltzea. Honako hauek dira jarraitu beharreko pausoak:\n1. https://voice.mozilla.org/eu ireki nabigatzaile batekin.\n2."Hitz egin" aukera sakatu.\n3.Irakurri ozen agertzen diren esaldiak, jarraibideak kontuan hartuz.\nDagoeneko egin diren grabaketak balioztatzen ere lagun daiteke. Horretarako, "Entzun" sakatu beharra dago eta argibideei jarraitu. Oso erraza da eta ordenagailu batetik zein sakelako telefonotik egin daiteke. Hori bai, leku isil batean grabatzea gomendatzen da, grabaketek kalitate ona izan dezaten.\nLibrezale elkarteak ezarritako erronka, datozen hilabeteetan, modu boluntarioan 10.000 orduko grabaketak biltzea da.\nTeknologia eta hizkuntza gutxituak\nTeknologia enpresa handiek, hizketaren ezagutzarako motorrak sortu dituzte: Google Assistant, Apple Siri, Microsoft Cortana edo Amazon Alexa, esaterako. Sistema horiek enpresa horien kontrolpean daudenez, etekin ekonomikoak lehenesten dituzte eta ondorioz, ahalik eta dialekto eta hizkuntza gutxien ezagutzeko prestatzen dira; lurralde batean zabaltzeko ezinbestekoak direnak besterik ez.\nBeraz, laster telebista, sakelako telefono eta beste tramankulu batzuk hizketaren bidez erabiltzea gauzarik erosoena eta arruntena bihurtuko dela badirudi ere, euskaldunok gailuei erdaraz mintzatu behar izaten diegu: frantsesez, gaztelaniaz edo ingelesez.\nTestu-interfazeak euskarara itzultzea lan handia ez bada ere, oso enpresa gutxik egiten dute. Ahots-interfazeek eskatzen duten lana askoz handiagoa da eta horregatik beharrezkoa da euskal hiztunen konpromisoa.\nMozilla Fundazioak egoera horri aurre egiteko software librean oinarritutako ekimen bat jarri du martxan, Common Voice izenekoa. Besteak beste, Firefox nabigatzaile librea garatzen duen fundazio indartsu horrek, hizketaren ezagutzarako motor libre bat garatuko du ikasketa automatikoa baliatuz (adimen artifizial mota bat).\nEuskararekin batera, beste 20 hizkuntza ari dira ahots grabaketak biltzen (ingelesa, alemana, frantsesa, gaztelania, katalana, pertsiera...) eta 70 hizkuntza gehiago grabaketak egin ahal izateko prestaketetan dabiltza (txinera, georgiera, japoniera, suomiera, maldivera, telugua...).\nHiztunen pribatutasunari lehentasuna emango dion motor librea osatzea lortuko da ekimenaren bitartez. Common Voice proiektuko motorra gure gailuan bertan exekutatuko da eta beraz, gure ahotsa ez du inora bidaltzen. Gure hitzak gailuan bertan prozesatuko dira. Ohi bezala, herritarren beharrak eta eskubideak helburu bezala eta ez aitzakia bezala dituzten software libreko proiektuek, teknologiak beste era batera sortzeko modua dagoela erakusten digute.\nLehen topaketa, Tabakaleran\nEtxetik egin daitekeen arren, ikusgarritasuna lortzeko, eta azkarrago aurreratzeko xedearekin, hainbat maratoi antolatuko dira Euskal Herria osoan zehar.\nLehena, apirilaren 9an izango da eta Iametza-k eta Hirikilabsek antolatu dute. Donostiako Tabakaleran izango da, Hirikilabsen bertan, 18:00etatik 20:00etara.


Kepa Peñagarikanok ez du pentatloian parte hartuko, aizkorarekin istripua izan duelako - Uztarria (Azpeitia)\nKepa Peñagarikanok ez du pentatloian parte hartuko, aizkorarekin istripua izan duelako\n2019ko abu. 31a, 14:32\nPilotari ohiak hanka bateko hirugarren hatza ebaki du aizkorarekin Usurbilen entrenatzen ari zela, eta beste behatz batean ebakia ere egin du. Kirolaria ospitalean artatu dute, eta ezin izango du aurtengo pentatloi proban parte hartu. Lehen aldiz egin behar zuen Peñagarikanok pentatloia aurten.\nKepa Peñagarikano artxiboko irudi batean. Ikusi haundiago | Argazki originala\nKepa Peñagarikanok ez du datorren larunbateko Euskal Pentatloi Txapelketan parte hartuko, gaur istripua izan baitu aizkorarekin entrenatzen ari zela. Pilotari ohiak hanka bateko hirugarren hatza ebaki du aizkorarekin Usurbilen entrenatzen ari zela, eta beste behatz batean ebakia ere egin du. Kirolaria ospitalean artatu dute, eta ezin izango du aurtengo pentatloi proban parte hartu. Dena den, errekuperazioaren ostean, berriz kirola egin ahal izango duela jakinarazi diote haren gertukoek Uztarria.eus-i.\nLehen aldiz egin behar zuen Peñagarikanok pentatloia aurten. Hark azaldutakoaren arabera, iaz Azpeitian jokatu zen Euskal Pentatloi Txapelketa ikustean piztu zitzaion proban parte hartzeko gogoa. Urte hasieratik gogor aritu da entrenatzen azpeitiarra, baina gaurko istripua tarteko, ez da Azpeitiko zezen plazan izango datorren larunbatean. 11 lagunek parte hartuko dute, beraz, pentatloiaren bigarren edizioko sailkapen fasean.\nPeñagarikanok Euskadi Irratian adierazi duenez, "deskuido" baten ondorioz aizkora hanka gainera erori zaio, eta behatz bat harrapatu dio. Azpeitiarrari behatzaren punta ebaki dio aizkorak, eta hainbat puntu eman diote han. Dena den, 15-20 egun barru "bizitza normala" egiteko moduan izango dela aurreikusten du. Bestalde, aitortu du "pena ikaragarriarekin" dagoela, Euskal Pentlatoi Txapelketa jokatzeko "ilusio handia" zuelako. "Pentsatzen dut hurrengo urtean ere jokatuko dela pentlatoia, eta urte osoa daukagu proba buru-belarri prestatzeko", gaineratu du.


Nortzuk gara | Talleres Amets\nAMETS-ek zerotik abiatuta ekin zion bere bideari 1979an. Gure ahaleginaren eta ondo egindako lanaren ondorioz, instalazioak handitzea lortu genuen, egungo instalazioetan kokatu arte, 1.700 ㎡-ko azalera dutenak.\nGure bezeroen eskakizunak, gero eta garrantzitsuagoak, eta gure hobetzeko gogoa, kalitatearen aldeko apustua egiteko erabakia hartzera eraman gintuzten 1999an, ISO 9001 arauan ziurtatuz. Orain, balio berak mantentzen jarraitzen dugu; bezeroari bideratuak eta kalitatearekin konprometituta.\nMekanizazio-tailer txiki gisa hasi ginenetik, etengabe hazi gara, egungo merkatu-mailara iritsi arte. Mekanizazioan erreferente bat gara gure eskualdeko enpresentzat, baina gure merkatuak ez du mugarik, nazio-mailako eta nazioarteko lanak ere egiten baitugu.\nGure lan guztia bezeroaren gogobetetasunera bideratuta dago. Errekerimenduak, entregatzeko epeak eta kalitatea betetzen ditugu.\nAMETS-en merkatuko azken teknologiak eta makinak ditugu, prozesu guztiak kontrolatzen dituen fabrikazio arina eskaintzeko.\nGure Kalitatearen Eredu Integratua berezkoa da, eta, gainera, etengabe berrikusten eta gainbegiratzen ari da.\nAMETS-en bi oinarri ditugu, gure bezeroei zerbitzurik onena eskaintzen laguntzen digutenak:\nGerentziaren eta talde historiko baten esperientzia; prozesu guztien, merkatuaren eta gure bezeroen berezitasunen ezagutza ematen diguna.\nBerrikuntza eta talde gazte baten gogoa, nork bere eguneroko lanarekin behar dugun ahalegina bultzatzen duenak.\nHori guztia talde lehiakor baten eskutik, AMETS-en balioekin lerrokatuta eta gure bezeroen eskakizunekin konprometituta daudenak.\nGure beseroek gomendatzen digute honengatik:\nErantzuteko malgutasuna eta azkartasuna\nEsperientzia eta ezagutzak\nAMETS-en espezializatuta gaude hainbat sektoretarako doitasunezko tresnak fabrikatzen eta muntatzen, hala nola siderometala, beirazko eta aluminiozko ontzien industria, automozioa, aluminioaren estrusioa, etab.\nJarraian, zein sektore nagusirekin lan egiten dugun ikus daiteke:


Ibon Guridi: "Urrezko LEB ligan gerra emateko gai garela erakutsi dugu" - Azkoitia - Maxixatzen.eus\nJulene Frantzesena 2022-05-19 09:52\nIbon Guridi, Juaristi ISBren kapitaina. (Utzitakoa)\nDenboraldiaren hasieran uste ez zuten egoeran iritsi da Juaristi ISB haren amaierara: bere esku dago saskibaloiko Urrezko LEB ligan, Espainiako bigarren liga garrantzitsuenean, beste sasoi bat egitea. Gogoz, borrokarako grinez, da Ibon Guridi (Azpeitia, 1992) taldeko kapitaina.\nHil ala biziko partida jokatuko duzue bihar. Nola zaudete?\nNeurketa iristeko gogoarekin, astea luzea egiten baita. Duela hilabete nola geunden eta azken partidara zer aukerarekin iritsi garen ikusita… Giro bikaina sortzea espero dugu, partidak merezi duelako; uste dut zaleak ere partidarako irrikaz daudela.\nSailkapeneko bosgarrena, Palencia, izango duzue aurrez aurre. Zer aurreikuspen dituzue?\nTalde oso on baten kontra jokatuko dugu etxean, baina badakigu kanpoko taldeentzat ez dela erraza Azpeitian irabaztea. Zaleen bultzadarekin, hazi egiten gara; aurkari handi asko erori dira Azpeitian, hala nola Estudiantes eta Granada, lehen bi talde onenak, baita Gipuzkoa Basket ere. Partida zaila izango da, baina ea irabazteko gai garen, jakin bai baitakigu jokoan zer dagoen; guretzat izugarrizko saria izango da mailari eustea. Denboraldi hasieran, inork ez zuen ISBk mailari eustearen aldeko apusturik egiten; uste dut geu ginela horretan sinesten genuen bakarrak, eta begira…\nHamabi garaipen lortu dituzue sasoia hasi zenetik. Nola baloratzen duzu egindako lana?\nDuela lau urte, Urrezko LEB ligan aritu ginenean, hiru talde puntuetan berdinduta geundela jaitsi ginen mailaz. Gainera, hamabi garaipenekin mailari eustea lortu zuten talde batzuek. Bi talde jaitsi ginen orduan, eta orain hiru izango dira. Denboraldiaren hasieran hamabi garaipen lortuko genituela esan izan baligute, ez dakit kontratua sinatuko genukeen, baina hortxe-hortxe izango ginatekeen. Lehen lau jardunaldietan ez genuen garaipenik lortu, eta bosgarrenean, Estudiantesi irabazi genion. Gugan sinetsi dugu, eta jendearen bultzada ikaragarria izan da. Hamabi garaipen lortu ditugu, eta hamahirugarrena lortzeko aukera erreala da. Halaber, galdutako partida batzuetan lehiakor aritu gara. Balantzea ona da, baina mailari eustea eskuetan izan eta lortzen ez badugu, arantza gelditu egingo zaigu.\nZeuen esku dago, gutxienik, mailari eustea…\nAhalik eta lan onena egiten saiatuko gara, hori garbi dugu. Gure esku dago, bai, mailari eustea, orain dela hiru astera arte ez bezala. Horrek esan nahi duena da azken hilabete eta erdian lanak oso ondo egin ditugula. Denboraldi bukaerara ondo iritsi gara, eta erakutsi dugu ez dugula etsi. Une zailak ere bizi izan ditugu, eta horietan oso garrantzitsua izan da zaleen babesa. Granadaren aurkako partida hasterako, adibidez, zale denak txaloka aritu zitzaizkigun; hotzikara sentitu genuen, baina izugarrizko indarra eman zigun horrek. Gure esku dago dena, baina hala ez zegoenean ere, ez gara aritu besteen partidei begira, eta orain ere gurean zentratuta gaude.\nDatorren denboraldian Urrezko LEB ligan jarraitzeak zer esan nahi du zuentzat?\nMaila horretan aritze hutsa… Aurreko denboraldian egin genuen lan zoragarriaren ordaina da. Saria izan da Estudiantesen, Granadaren eta Gironaren kontra aritzeko aukera izatea. Behin hor egonda, ordea, uste dut erakutsi dugula mailari euts diezaiokegula. Talde handi askoren aurka partida onak jokatu ditugu, nahiz eta beste neurketa askotan gorabeherak izan ditugun, eta Urrezko LEBen gerra emateko gai garela erakutsi dugulakoan nago. Gainera, etxeko jokalariok izan dugun protagonismo puntua aipatuko nahiko nuke, talde handien aurka lehiatzeko aukera izan dugulako. Mailari eustea izugarria litzateke: batetik, bertako hainbat jokalarirekin aritu garelako; eta bestetik, hasieratik garaitzeko talde erraztzat hartu dutelako gurea. Erakutsi dugu, kolpez kolpe eta lan eginez, ez ginela aurkari errazak. Beraz, bihar irabaztea egin dugun lan izugarriaren ondorioa izango da; eta galtzen badugu, berriz, egindako lan hori ahaztu gabe, pena hartuko dugu.\nZortea etsai izan al duzue?\nZortea bilatu egin behar izaten da. Partida batzuetan bukaerara arte borrokatu dugu, baina horietako batzuk ezin izan ditugu irabazi; parekoak izan diren beste batzuk, berriz, irabazi egin ditugu. Ez nuke esango zortea etsai izan dugunik, ezta alde ere. Egin dugun lanari begiratuta, ligako sailkapena gurekin justua izaten ari dela uste dut. Gauden lekuan merezi dugulako gaude.\nGertatzen dena gertatzen dela, zer asmo dituzu datorren denboraldirako?\nBeste urtebetez Urrezko LEB ligan aritzea izugarria litzateke, baina Zilarrezko LEBen bada ere, beste urtebetez jarraitzeko asmoa daukat. Urtetik urtera jokatzeko gogo handiagoa sortu zaidala uste dut; mesede egiten dit kirola egiteak. Denboraldia luzea egiten zait beti, nekatuta bukatzen dut, baina gauza on asko ematen dizkit saskibaloiak.


Berriak | Muguerza - Ascensores, montacargas, ascensores Kone, rampas, escaleras, pasillos y elevadores\nASCENSORES MUGUERZA, S.A. ENPRESARI AITORTZEN ZAIO LAN-EZBEHAR KOPURUA MURRIZTEARI EGINDAKO KONTRIBUZIOA.13/6/2017\nBONUSarekin aitortzen zaio hirugarren aldiz lan-arriskuen prebentzioarekin duen konpromisoa. Joseba Martinez jaunak, Ascensores Muguerza, S.A. enpresaren Gerenteak, gaur goizean, BONUS pizgarria jaso du lan-ezbehar kopurua murrizteko egin duen esfortzua saritzeko. Diploma ematera Alfonso Lizarbe jauna, Mutualiako Zuzendaria, joan zen enpresan, Ascensores Muguerza(a)n, egindako ekitaldira. Pizgarria Gizarte Segurantzaren Antolaketako Zuzendaria Nagusiak egiletsi du, eta saria Mutualiak ordaintzen du; betiere, indarrean dauden lan-gertakariengatiko kotizazioetan murrizketa-sistemaren Arauetan ezarritako baldintzak betetzen direla egiaztatu ondoren. Saria lan-ezbehar kopuruaren murrizketa eta prebentzioan lan egin duten enpresei zuzendua Irakurri gehiago…\n← Lehengo berriak


Lehen Hezkuntzako 1. eta 5. mailetako ikasleak haien eskoletako antzerki-lantegietara joan ahal izanen dira adierazpen-hizkuntza berriak zein sormenerako gaitasuna eta jarrerak sustatze aldera | Ayuntamiento de Pamplona\nTokiko Gobernu Batzarrak udal-programa horren lizitazioa onetsi du, zeinean ikasturte honetan 1.978 ikaslek parte hartu baitute\n2020ko Maiatza 25a\nIruñeko Udaleko Tokiko Gobernu Batzarrak ‘Antzerki-lantegiak Haur eta Lehen Hezkuntzako Iruñeko ikastetxe publiko eta itunduetan’ udal-programa antolatu eta garatzeko kontratazioa onetsi du. Kontratua urteko 98.040 euroko aurrekontuarekin lizitatuko da, eta lau aldiz luzatzen ahalko da. Irailaren 1a ezarri dute hasiera-datatzat, baina hezkuntza-jarduera noiz berrabiatu eta horren menpe egonen da –egun etenda dago covid-19a dela eta–, bai eta Administrazio Publikoek egoerari aurre egiteko hartzen dituzten neurrien menpe ere.\nPrograma honen oinarrian jolas dramatikoa eta dramatizazioa daude, horiek ulertuta haur guztien sormen-adierazpen librea ahalbidetzera zuzendutako kontzeptu gisa, eta xede harturik hezkuntza-baliabideak ematea zenbait adierazpide integratzen dituen esperientzia baterako. Giza baliabideak zein baliabide materialak garapen indibidual eta kolektiboaren zerbitzura jartzean datza, garrantzia emanez prozesuaren hezkuntza-kalitateari eta ez amaierako emaitzari, nola eta antzerki-programazioa hezkuntza curriculumarekin bateratuz. Amaitzear dagoen ikasturte honetan 1.978 ikaslek parte hartu zuten programan, 99 taldetan banaturik. Talde horietako 66 Lehen Hezkuntzako 1. mailakoak ziren (43 ikastetxe publikoetakoak, 23, itunduetakoak), eta, 33, Lehen Hezkuntzako 5. mailakoak (guztiak ikastetxe publikoetakoak).\nAntzerkiaren hezkuntza-dimentsioa lagungarria da hezkuntzan garrantzizkoak diren zenbait gaitasun eta helburu lortzeko, esate baterako, gorputzaren, ezagutzaren eta emozioen garapenerako, eta balio zein portaerekin batera doan elkarreragin sozialerako; halaber, baliabide dramatikoak erabiltzea ikasteko jarduera osagarri eta lagungarria da, zeharka. Asmoa da ikasleen esperientzia-esparrua oparoago bihurtzea eta haien bizitza eta harremanak hobetzea, askotariko egoeren bidez, lotsak, beldurrak eta konplexuak gaindituz, leku eta denbora jakin batean, sentikortasuna eta behatze- zein entzute-gaitasunak areagotzeko eta sormen-adierazpena garatzeko, betiere arlo honetako espezialisten laguntzarekin, haur guztiek modu integralean garatu dezaten beren nortasuna.\nKalkulatutakoaren arabera, datorren ikasturtean 86 ikasle-taldek izanen dute aukera programan parte hartzeko, ikastetxe itunduetako 39 taldek eta ikastetxe publikoetako 47k. Ikastetxe bakoitzak hautatzen ahalko du zein mailatako ikasleek parte hartuko duten (Lehen Hezkuntzako 1. mailakoek edo 5.ekoek). Parte hartzen duen talde bakoitzak 30 saio izanen ditu gehienez ikasturte osoan zehar, eta hala, saioak guztira 2.580 izanen dira. Gehieneko saio kopuru horren barruan daude sarturik irakasleen prestakuntza eta ebaluaziora bideratutakoak. Saioak gaztelaniaz, euskaraz edo ingelesez izanen dira, parte hartzen duten ikastetxeek eskatzen dutenaren arabera.\nIzan Lehen Hezkuntzako 1. mailakoentzat edo 5 mailakoentzat, ‘Jolas didaktikoa/Dramatizazioa’ didaktika programa irakasleen eskola-ordutegian emanen da, astean behin, 50 minutuko saioetan, parte hartzen duten ikastetxeetako irakasleekin koordinaturik. Saioak hastean zenbait kontu azalduko zaizkie irakasleei: garatuko den programa, antzerkiak berezko dituen metodo eta tekniken erabilpen didaktikoa beste ikasgai batzuk irakasteko eta jolas dramatikoa zein dramatizazioa baloratzeko irizpideak.


Azpijendeak | Iritzia | Berria\nJean Michel Blanquer Frantziako Hezkuntza ministroak esana da hezkuntza dela identitate nazionalaren zutarrietako bat. Eskola ere badela berdintasun, askatasun eta senidetasun balioak ikasteko lekua, eta, beraz, lehen desberdintasuna hizkuntzarekiko dagoen desberdintasuna dela.\nParisek harro nabarmentzen duen berdintasun printzipioan ezkutatzen den nagusitasuna argiki azaldu du, berriz, Paxkal Indo Seaskako lehendakariak: «Hain kolonialistak dira, non errazki pentsatzen ahal duten frantses kultura euskal kultura baino gehiago dela, eta, nolabait ere, badirela azpikultura batzuk». Horren muineko paradoxa azaltzen du: «Azpikultura bat dela pentsatzen bada, orduan pentsa daiteke badirela azpijende batzuk ere, eta hor berdintasuna suntsitzen da».\n«Azpijendeok» haziz doaz, ordea. Seaskak bost umerekin hasi zuen ibilbidea, 1969an, eta 3.865 ikasle ditu orain. 37. ikastola zabalduko dute datorren ikasturtean, eta bi eskola publikotan murgiltze ereduaren esperimentazioa sartzea lortu dute. Urrats guztiak protesten eta aldarrikapenen ondorio izan dira, ez berdintasun printzipioarekiko errespetuaren isla. Eta urratsekin batera iristen dira oztopoak ere: Seaskako ikasleen brebeta azterketak bildu dituzte, iaz egin zuten bezala, euskaraz ez dakiten irakasleen esku uzteko. Argi geratu da, berriz ere, azpijendeok ez dutela eskubiderik, irabazten ez badituzte.


Kutxabankek eta Getxo Enpresak tokiko negozioen aurrez aurreko eta urrutiko salmentak bultzatuko dituzte | Cámarabilbao | Cámara de Comercio de Bilbao\nHome/Retail/Merkataritza/Kutxabankek eta Getxo Enpresak tokiko negozioen aurrez aurreko eta urrutiko salmentak bultzatuko dituzte\nHitzarmenak finantza produktu eta zerbitzuak errazten ditu, Kutxabank Bizum Negocios kasu, salmentak sustatzeko, eta TicketBai sistema ezartzen lagunduko du\n9 July, 2021|Kategoriak: Merkataritza|\nKutxabankek eta Getxo Enpresak akordio bat sinatu dute finantza erakundeak eta enpresa elkarteak elkarlanean aritzeko konpromisoa hartzeko, tokiko negozioen salmenta presentzialak eta urrunekoak bultzatzeko. Akordioa Elena Canterak, Getxo Enpresako presidentea, eta María Artazak, Kutxabankeko Zonaldeko zuzendaria, sinatu dute, eta pandemiaren ondoren ekonomiak bizi duen susperraldia aprobetxatzen laguntzea du helburu.\nAkordio honi esker, bezeroekin saltzeko eta komunikatzeko bide berriak edo ordainketa digitaleko sistema berriak erraztuko dituzten irtenbide espezifikoak emango dira. Planak digitalizazioa du erronka nagusietako bat, eta horrela, erosteko ohitura berriei eta, jakina, ‘normaltasun berriaren’ testuinguruari erantzun nahi die. Ingurune honetan, negozioen jasangarritasunari ere heltzen dion akordioak, ezin du urrutiko salmenta kanpoan utzi, izan ere, Covid-19ren garaian asko bultzatu da eta gaur egungo merkataritzarako funtsezkoa baita.\nPlaneatutako irtenbideen artean, ‘Kutxabank Bizum Negocios’ sistema nabarmendu behar da. Soluzioa Bizum ordainketa-plataforman oinarritzen da. Txartelarekin edo terminalarekin ordaintzeko terminalik ez duten eta Bizumekin urrutiko kobrantzak egin nahi dituzten saltoki eta profesionalentzat bereziki diseinatu da. Konponbideari esker, hileko eragiketa-kopuru mugagabea egin daiteke, erosketa bakoitzeko 10.000 euro gehienez ere.\nETEentzako eta autonomoentzako neurri-sorta\nKutxabankek eta Getxo Enpresak sinatutako hitzarmenak enpresa txiki eta ertainei eta autonomoei zuzendutako neurri bereziak eskaintzen ditu. Bizkaiko Foru Ogasunaren TicketBAI fakturazio-sistemaren ezarpena erraztea bilatuko da. Kutxabankekin lan egiten duten enpresek lehentasunezko baldintzetan eta araudi berrira egokituta sartuko dira softwarean.\nKutxabankek finantza-produktuen eskaintza zabala jarriko du Getxo Enpresaren negozioen esku. Kutxabank Kredi-k, erakundearen kontsumorako maileguen atalak, erosketak kredituaren bidez finantzatzeko aukera eskainiko du, izapide eta paperik gabe eta establezimenduan bertan eginez.\nHipoteka-mailegua ere gaituko da negozioak kokatuta dauden higiezinak erosteko. Negozio-maileguak ekipamenduaren, altzarien, garraio-elementuen eta abarren erosketak finantzatzeko premiei erantzungo die, eta, gainera, Kutxabankek negozioen eskura jarriko ditu Negozio Kontua eta arrisku anitzeko asegurua, bai eta renting bidezko ibilgailu-eskaintza bat ere.\nKutxabankek eta Getxo Enpresak tokiko negozioen aurrez aurreko eta...


Azkaine: babesturiko gune bateko zuhaitzak moztuak izateko arriskuan | Euskal Herria | KAZETA\n2020 AZA. 17 - 16:00h\nAzkaine: babesturiko gune bateko zuhaitzak moztuak izateko arriskuan\nAzkaine Bizi Ingurumena elkarteak ohartarazpena egin du Alzirun Etxean urbanizazio inguruan den Putxua erreka bazterretako zuhaitzak botatzeko dagoen asmoaz.\nAlzirun Etxean etxebizitzen aitzineko zuhaitzak moztu nahi dituztela salatu dute. © ACV\nPutxua erreka babesturiko gune naturalean abenduan dira bertako zuhaitzak botatzekoak. Hori iragarriz, Alzirun Etxean izeneko etxebizitzetan gutun bat jaso dute. Alta, bertako bi bizizalek eta Azkaine Bizi Ingurumena elkartea (Ascain Cadre de Vie) asmo horren kontra fermuki azaldu dira eta borroka horretan ingurumenaren aldeko Sepanso64 elkartea ere batu zaie.\nJean-Louis Fournier Azkaingo auzapezari eta Pirinio Atlantikoetako departamenduko hainbat zerbitzuri igorritako gutunean, ingurumenaren defendatzaileek uste dute aurreikusiriko lanak “legez kanpokoak eta baimenik gabeak” liratekeela. Gisa berean, zenbait espezieren berehalako eta nahitarako suntsiketarako mehatxua deitoratu dute. Gogora ekarri dutenez, kalteturiko eremua Urdazurin Natura 2000 eremuan kokatua da eta baita uraren legearen baitako adierazpenagatik babesturik ere. Lege hau eraikitzeko baimenekin lotua da.\nBere aldetik, eremua lan horiek egin nahi dituen lotizamenduen sindikuak (Cabinet Euzkadi / Square Habitat) azaldu du zuhaitzak botatzeak etxebizitzak segurtatzea duela helburu, haizete eta ekaitzengatik izaten ahal diren arriskuengatik. Bi auzoei azaroaren 10ean igorritako mezu elektronikoan diotenez, zazpi zuhaitz botako dituzte, beste bi haritz kimatu eta 13 platanoren neurriak ttipitu.\nAlta, Dominique Ozcariz Azkaine Bizi Ingurumena elkarteko presidenteak erran duenez, “legez babesturik diren zuhaitz hauek lotizamenduak eraiki aitzinetik dira hor eta promotorea da erreka bazterrean eraikitzeko arriskua hartu zuena”. Gisa horretan Carmen higiezinari leporatu dio ardura.\nBilkura baterako gomita\nSepanso 64, Azkaine Bizi Ingurumena eta bi auzoak azaroaren 19an bilkura batera gomitatuak izan dira. Bertan izanen dira promotorea, sindikua, kontseilu sindikala, Herriko Etxea eta Euskal Elkargoa ere. “Ez da guri ezta haiei erabakitzea. Erabaki bat hartu behar izatekotan, DDTM (lurraldeetako eta itsasoko zuzendaritza departamentala), Dreal, prefetura eta uraren poliziak hartu behar dute!” adierazi du Dominique Ozcarizek Mediabaskek egin deiari jarraiki.\nHori dela eta, zuhaitzen mozketaren kontra direnek bilkura batean soilik erakunde horiek izatekotan parte hartuko dutela iragarri dute. Jean-Louis Fournier Azkaingo auzapezak ez du aferaren inguruko adierazpenik egin nahi izan.


Iguaran aurrera, Elustondo eta Apalategi puntuen zain Iguaran aurrera, Elustondo eta Apalategi puntuen zain\nUrr 3, 2017\tNork\tArkaitz Apalategi\t-\nIguaran aurrera, Elustondo eta Apalategi puntuen zain\nOihana Iguaranek irabazi du Leitzako saioa eta zuzenean sailkatu da final erdietarako. Iñaki Apalategik 3. egin du, eta Nerea Elustondok 2. Seguran; puntuka sailkatzeko aukera dute\nBertsolari Txapelketa Nagusiko 3. final laurdenetako saioa, Leitzan. // (Gari Garaialde / Bertsozale Elkartea)\nGoierriko bertsolariek bi hitzordu izan dituzte asteburuan, Bertsolari Txapelketa Nagusian. Seguran eta Leitzan jokatu dituzte final laurdenetako saioak. Seguran, bigarren gelditu zen Nerea Elustondo. Leitzan, berriz, Oihana Iguaranek irabazi zuen, eta Iñaki Apalategi hirugarren gelditu zen. Iguaran zuzenean sailkatuko da final erdietarako; Durangon ariko da azaroaren 12an. Beste biek, puntu guztiak batu arte itxaron beharko dute.\nSaio borobila egin zuten igandean Leitzako pilotalekuan bildutako sei bertsolariek. Goitik joan zen saioa, eta baita puntuak ere. Idiazabalen bizi den Oihana Iguaran amasarrak irabazi zuen saioa, eta zuzenean sailkatu da hurrengo faserako. Iñaki Apalategik ere ez du urruti sailkatzeko aukera; hirugarren gelditu zen beasaindarra, 678,5 punturekin, Agin Labururen atzetik.\nSeguran, Jon Martin nagusi\nNerea Elustondok 2. egin zuen.\nSegurako saioa koska bat beheragotik joan zen, bai bertsolarien jardunaren eta bai puntuazioen aldetik ere. Jon Martin oiartzuarra izan zen punturik gehien jaso zuena, 673,5 guztira. Nerea Elustondok bigarren egin zuen, 655,5 punturekin. Hark ere puntuazio guztiak batzeko zain egon beharko du final aurrekoetara sailkatu ote den jakiteko, baina aukerak izan baditu.\nSegurako Baratze pilotalekua goraino bete zen larunbatean, 700 bertsozaletik gora bildu baitziren saioa ikusteko. Ez zen bertsoarekin lotutako ekitaldi bakarra izan, Bertso Eskolen Eguna ere ospatu baitzuten larunbatean Seguran. Elorripe tabernan egindako bertso saioaz gain, bazkaria, jolasak eta kontzertua ere izan zituzten egunean zehar.\nBestalde, Bertsozale Elkarteak atzo jarri zituen salgai finalaurreko saioetako eta finaleko sarrerak berrosarrerak.eus webgune berrituan.\nUdako zinemaren bigarrren emanaldia gaur da Lazkaon\nBi kontzertuk hornituko dute Ataungo Organo Barrokoaren 12. Jaialdia\n‘Oargiko gauan’ Hiri Galduak eta Mauka jotzaile gaur Ataunen\nUdako zinemaren bigarrren emanaldia gaur ...\n‘Oargiko gauan’ Hiri Galduak ...\nNork Arkaitz Apalategi - Uzt 17, 2018


Sofía Casanova - Wikipedia, entziklopedia askea.\nCoruña, 1861eko irailaren 30a\nPoznań, 1958ko urtarrilaren 16a (96 urte)\nJean-Marie Vianney cemetery in Poznań (en)\nWincenty Lutosławski (en)\nIzabela Lutosławska (en)\nkazetaria, idazlea, poeta eta aktorea\nGrand cross of the Civil Order of Alfonso XII (1925)\nSofía Guadalupe Pérez Casanova de Lutosławski (Almeiras, Culleredo, 1861eko irailaren 30a – Poznań, Polonia, 1958eko urtarrilaren 16a) galiziar kazetaria, korrespontsala eta idazlea izan zen, baita poeta ere.\nSofía atzerriko herri bateko korrespontsal iraunkor bihurtu zen lehen espainiarra izan zen. A Coruñako kazetari honek Trotski elkarrizketatu zuen eta frontetik kronikak bidali zituen Lehenengo Mundu Gerran.\nSofíaren aita, Vicente Pérez Eguía, haren emakumea eta hiru seme-alabak uzten ditu Sofia oso txikia zenean, eta baliabide eskasekin geratzen dira. San Julián Almeirasen Pazo del Hombren bere haurtzaroa pasatzen du eta bere ikasketak hasten ditu Doña Concha ikastetxean. Hamabi urterekin bere amarekin, anai-arrebekin eta ama-aitona-amonekin Madrilera aldatu zen, non bere ikasketak amaitu zituen hiriburuaren kontserbatorioan.\nHaren lehenengo poemak Faro de Vigo egunkarian argitaratu ziren 15 urte zituenean. Egunkarira ez zituen hark bidaltzen, bere ama baizik, Sofiaren logelan gordeta aurkitu ostean. Sofíak poesiarako duen trebetasuna aldian-aldian joaten den literatura-zirkulu hautatuenetan aitortzen da.\n1885ean Alfonso XII.ak bere lana Poesías finantzatzen lagundu zuen eta 1913an Benito Pérez Galdósek bere lehenengo antzerki lana, La madeja, aurkeztu zuen Teatro Españolen.\n1887an Wincenty Lutosławski filosofo poloniarrarekin ezkondu zen eta horrek bere bizitza aldatu zuen. Sofiak bere senarrarekin zeregin akademiko desberdinak egiten zituelako Europako Ekialdeko herrietan, Varsovian, Londresen, Kazanen edo Moskun bezalako hirietan bizi izan zen.\n1894an, hiru alaba zituela, haren lehen nobela argitaratu zuen: El doctor Wolski. Honen ostean, Polonian eta Errusian egiten den bizitzari buruzko ipuin eta iritzi-artikuluak egin zituen, Revista Gallega, Galicia moderna, España Artística eta Revista contemporánea egunkarietan agertu zirenak. 1895ean, bere alaba baten heriotza goiztiarra eragin zuen Lutoslawsky senar-emaztea urte batzuetan zehar Galiziara bizitzera joatea, non bere laugarren eta azken alaba jaioko zen. 1899an, Sofia haren alabekin Krakoviara bueltatzen da. Han, literaturan eta kazetaritzan inplikatzen da. 1907an, Madrilera itzultzen da eta herrialdean gehien nabarmendutako prentsan kolaboratzaile gisa lan egiten du (El Liberal, El Imparcial, La Tribuna eta Prometeo). Gainera, 1907an, Exóticas deitutako artikulu-multzo bat argitaratzen du.\nPoloniara bidaiatzen du maiz. Bidaia horietako batean, 1914ko uztailean, Lehen Mundu Gerra hasi zen. ABC egunkariari idatzitako gutun batean bere herrikideak alemaniarrenganako miresmena justifikatuta ez dagoela justifikatuta konbentzitzen saiatu eta ondoren berriemaile bihurtzeko proposamena egiten diote.\nOspitalean lan egiten du Errusiara ihes egin arte non Iraultzaren lekukoa izango denda, berriz ere bere idazlanetan partekatzen duelarik.\nUztailaren 3ko matxinada herrikoian Sofiak ustekabeko kolpe bat jasotzen du begitan kale tiroketatik ihes egiten. Istripu horren ondorioak kaltegarriak izan ziren idazlearentzat; izan ere, zaindu behar izan zuen arren, ez du berriro ondo ikusiko. Hala eta guztiz ere, etengabe idazten du.\n1918an Poloniak independentzia lortu zuen eta Sofia itzul daiteke. 1919an Espainiara itzuli zen eta omendu ugari zituen heroina bezala hartu zuten.\n1920 eta 1930 artean sei aldiz itzuli zen Espainiara. Laurehun artikulu eta lau liburu baino gehiago idazten ditu. 1925ean bere izena Literaturako Nobel sarirako hautagai espainiarren artean aipatzen da. Urte berean Alfontso XIII.aren Ongintzako Ordena Zibileko Gurutze Handia jaso zuen, Gurutze Gorriarekin Mundu Gerran izan zuen lankidetzagatik.\n1931n Espainiako Bigarren Errepublikaren aldarrikapenaren lekuko da. ABC egunkariaren itxierarekin, lana galduko du hilabete batzuetan. Hori dela eta, errepublikanoei gorroto die, eta sentimendu hori areagotu egiten da 1936an egunkariarekin izan zuen lankidetzaren azken artikuluetako bat idatzi zuen arte: Mirando a Rusia. Espainiako Gerra Zibila bizi du Varsoviatik, eta handik, ABC atzemanda, gutunak eta kronikak mugitzen ditu bando nazionalaren defentsan.\n1958ko urtarrilaren 16an hil zen. Ia itsu zegoen arren, ilobek lagunduta idazten jarraitzen zuen, eta horiei diktatu zizkien bere azken bizipenak. Ez zuen beterik ikusi Espainian bere egunak amaitzeko zuen nahia.


Jatorri deitura babestua - Wikipedia, entziklopedia askea.\nJatorri deitura babestua\n(«JDB» orritik birbideratua)\nJatorri deitura babestua (JDB) Europar Batasuneko sor-marka bat da, nekazal produktuak eta elikagaien kalitatea nabarmendu eta bermatzeko adierazgarria, bai eta eremu geografiko zehatz batean bakarrik ekoiztu eta lantzen delakoa ere.\nSor-marka honen araudia jaki jakin batzuei dagokie bakarrik, zeinen ezaugarriek harreman estua duten beraien jatorri geografikoarekin: janari hauen artean daude ardoak, gaztak, urdaiazpikoak, hestebeteak, olibak, fruituak, barazkiak eta are ogi bereziak.\nHorrela, jaki hauek, hala nola gorgonzola, feta, xanpaina, idiazabal gazta edo Lodosako piperra, sor-marka izateko eskualde jakin batetik etorri behar dute eta era jakin batean ekoitziak izan. Adibidez, Roquefort gazta izandatua ahal izateko, gazta esne gordinarekin egin behar da, ardi arraza batekoa (Lacaune) eta ondua Roquefort-sur-Soulzon herriko gaztategietan, non Penicillium roqueforti lizunaren esporekin ereingo den.\nSor-marka sistema honek Europar Batasuneko sor-marka guztiak federatzeko asmoa izan du. Hauek dira estatuetako sor-marka zaharrak (zerrenda ez da osoa):\nJatorri deitura kontrolatua (Appellation d'origine contrôlée - AOC) Frantzian\nJatorri deitura (Denominación de origen - DO) Espainian\nProtected Designation of Origin - PDO Erresuma Batuan\nDenominazione di origine controllata- DOC Italian\nGeschützte Ursprungsbezeichnung - g.U eta Qualitätswein bestimmter Anbaugebiete - QbA Alemanian\nDistrictus Austriae Controllatus - DAC Austrian\nDenominação de Origem Controlada - DOC Portugalen\nHauek dira Euskal Herrian daudene jatorri deiturak (EAE, Nafarroa Garaian eta Lapurdi-Baxenafarroa-Zuberoan):\nNafarroako oliba olioa\n↑ Eusko Jaurlaritza Jatorrizko Izendapen Babestuak eta Indikazio Geografiko Babestuak euskadi.eus .\nJatorri deitura kontrolatua (Frantzia)\nJatorri deitura babestuak


Ikuspegiak (III-IVtik) / Perspectivas (III de IV) - Boltxe\nDeskargak /Descargas (1532 aldiz/veces)\n[PDF] [A4] Ikuspegiak (III-IVtik) /Perspectivas (III de IV) Descargar\n[PDF] [A5] Ikuspegiak (III-IVtik) /Perspectivas (III de IV) Descargar\n[PDF] [Letter] Ikuspegiak (III-IVtik) /Perspectivas (III de IV) Descargar\n[EPUB] Ikuspegiak (III-IVtik) /Perspectivas (III de IV) Descargar\n[mobi] Ikuspegiak (III-IVtik) /Perspectivas (III de IV) Descargar\n2019ko udan, esker abertzalean eta erreformismoaren zenbait sektoretan, Ikuspegiak izeneko gure trilogiaren lehen bi zatiak eztabaidatu ziren. Azpimarratu nahi dugu komenigarria dela lehenik bi zati hoiek irakurtzea (https://www.boltxe.eus/2019/02/19/ikuspegiak-i-perspectivas‑i/ eta https://www.boltxe.eus/2019/09/02/aurrerantz-11-ikuspegiak-ii-perspectivas-ii/), azken bederatzi hilabetetan emandako garapena, bertan esaten genuena eta hirugarren zati honetan defendatzen duguna erkatu ahal izateko. Hemen azken paragrafoa jarriko dugu:\nHirugarren eta azken atalean, bateratze eta erakundetze batera iristeko zenbait proposamen garatuko ditugu.\nGertakizunek agintzen dute. 2019ko udatik garatzen ari diren kontraesanek kapitulu bat gehitzera behartu gaituzte. Hirugarrenarekin amaitu behar zen trilogia baino EAEn apirilaren 5erako aurreikusita dauden hauteskundeen ostean jarraipena izango du. Bada, zergatik luzatzen dugu? Ez da baskongadetako burgesiak, egun dituen eta kontrolatu ezin dituen arazo andanak presionatuta, hauteskundeak aurreratu dituelako. Ez da Nafarroako Gobernua, euskal kutsuko erregionalismoak eta erreformismo abertzaleak babesturik PSOE‑k bertan duen sukurtsal hori, Madrilen erabat gutxiesten dutelako. Are gutxiago EH Bildu irrintziz zurituriko «abertzaletasun konstituzionala» finkatzen laguntzen ari delako. Ezta Macronek Iparraldean eskubide sozialen murrizketa bortitza inposatu duelako ere… Joera hauek aurreikusita zeunden, erraza zen gauzatzea indar harremanak eta egoera kontuan hartuta. Eta halaxe gertatu da.\nEuskal kapitalismoa suntsitzen ari diren kontraesanek hartzen dituzten forma guztiek kezkatzen gaituzte, eta horrexegatik, formaren analisitik –EAJ, PSOE, PP bezalako alderdien ustelkeria adibidez– edukiaren kritikara pasa nahi genuke: Ustelkeria kapitalismoak oro har, eta Euskal Herrian bizi den burgeseriak zehazki, bere mozkinak handitzeko duen beharraren isla da. Esaterako, burgeseria eta bere erakundeen ustelkeria gabe, ez lirateke Zaldibarko ezbeharrean bezala langilerik hilko –«lan eremuko erailketak». Ustelkeriaz gain, 2019ko udatik hona marraztu genituen bi lerroen arteko talka indartu da: lehen mailakoa, gizarteak okerrera egitea, eta bigarren mailakoa, Madrilgo Gobernuak tarte baterako arnasa hartu izana, Podemosen makulu eta beste indar batzuen babes zuzen edo zeharkakoaren bidez.\nMendebaldeko inperialismoan isileko borroka bat ari da gertatzen eta Eurasiaren garapena gelditzea du helburu. Lehendabizi Afrika, Latinoamerika, Erdialdeko Asia eta Indian, eta gero munduan. Inperialismo barruan ere potentzia handiak borrokan daude, Eurasia garaitu eta mundua berriz menperatzen dutenerako, harrapakinaren ahalik eta zatirik handiena bereganatu nahian. Erraldoien arteko borroka honetan Espainiako estatua zoruan ostiko jotzen hasteko eskubiderik ez duen ipotx pasibo bat baino ez da, baino militarki bere kokapen geografikoagatik balio estrategiko handia eta nazioarteko finantza kapitalek barkatuko ez dioten zor garrantzitsu bat duena. Dena den, zerbitzuetan indartsu baino industria mailan ahula den ekonomia bat eta nazio-estatu kohesio ahula izan arren, nazioartean pisu politiko jakin bat dauka eta potentzia handiek bere aldera eramatea beharrezko dute, batez ere mundu mailako ekonomia ahultzen ari delako, eta horrekin batera europarra –oraindik neurtu gabe dauzka Brexit-ak suposatuko dion galera, Koronabirusa, Ekialde hurbileko tentsioa…– eta ondorioz, espainiar eta euskal ekonomia baita ere.\nOso datu argigarria da honako hau: Estatu espainiarraren pean bizi den herritar bakoitzak finantza kapitalari 23.332 euro zor dizkio, burgeseriaren esanetan beraien Estatuak duen zor publikoaren norbanako zatia alegia, eta beraien kabuz2019an % 4,8 handitu dute. Kapitalak oro har, eta estatu mailakoak bereziki, ederki daki zapaldutako klase eta nazioek ez dutela inolako hobekuntzarik eduki, zor horrek klase zapaltzailea aberasteko baino ez duela balio izan, baino zapaldutakoei ezarriko diete berriz ere zama hori. Nola egingo dute? Mila modutara behartuz, dirua ateratzeko bizitza guztian zehar kolpeak emanez, eta hau gutxi balitz, hil da gero bere ondorengoei.\nBehin eta berriro aipatu ditugun egiturazko baldintza hauetan, Estatu espainiarrak nolabaiteko lasaitasun ezegonkorra lortu du bere helburuak gauzatu ahal izateko. Lehengoa bere botoen poltsa zulatua handitzea, aliantza ezegonkor eta zailak saihesteko. Horretarako sektore herrikoiengan sinesgarritasuna berreskuratu behar du, mobilizazio handiek eskatutako zenbait premiazko erreforma eginez; Katalunia, Euskal Herria eta Galiziako klase ertain eta txikiak erosteko sistema hobetu behar du, eta zentralismo muturrekoak odolustu eta zorpetu dituen indar erregionalistak erakarri behar ditu; pozik utzi behar du kapitala erreforma horiek bere mozkinak ez dituztela kaltetuko bermatuz, eta kasurik okerrenean etorkizuneko Espainia hobe eta kapitalistago bat lortzeko inbertsio bezala ikusi ditzaten; Bruselarekin negoziatu behar ditu baldintzak eta Trump lasai mantendu, bere base militarretan nahi duena egiten utziz.\nEserleku gutxi eduki arren, gobernuak baditu karta onak: Estatuan zehar lurraldeka daukan boterea; EAJ, Compromis eta BNG-ren baldintzagabeko babesa…; Kataluniako tarta hobeto banatzeko, ERCk sutsuki, eta publizitate gutxiagorekin bada ere, JxCat-ek dauzkaten gogoak; gizarte multzo ezberdinen artean neofaxismoari eta trifatxitoari dagoen beldurra; PPren barruan dauden tentsioak, Galiza Vaskogada eta Katalunian udaberri eta udazkenean izango diren hauteskundeetan lehertu daitezkeenak; Espainiako elizak ultraeskuinetik erdialdeko eskuinera egindako aldaketa Bartzelonako kardinala gotzain-batzarreko buru izendatzean… eta abar. Baino batez ere indar erabakigarriak dauzka: CCOO eta UGT eta Podemos, iragarrita zegoen bezala eta lotsarik gabe «erakunde politikarako enpresa» bezala aitortuz bere burua, eta «lan parlamentarioa» egiterakoan bere langileen fideltasuna ziurtatuz, burokrazia eta soldata onen bidez.\nPSOE-UP gobernuak 2020 urte amaiera arte dauka, hauteskunde autonomikoen zikloa amaitu arte; orduan ikusiko da argiago nola doan Estatu mailako kapitalismoa eta ea PPk Cs irensteko eta VOX-en hazkundea gelditzeko edo bere interesen arabera zuzentzeko ahaleginak ze emaitza ematen dituen, bere aliatu garrantzitsuenetako batek, Elizak, zentro-eskuinera biratu duen honetan; ea mundu mailako kapitalismoak norantz egiten duen, geldialdi ekonomikoa, Koronabirusa, Brexita, Estatu Batuetako hauteskundeak, gerra komertzial eta teknologikoak, lurraldetasun gatazkak eta Mendebalde eta Eurasiaren arteko eta Mendebalde barruko gatazkek eraginda, eta ea ze ondorio dituen petrolioaren prezioan.\nEboluzio hau PSOErentzat onuragarria bada, bere boterea handitu eta Podemos-UP eta trifatxitoa ahulduta aterako dira, baino ez da baztertzekoa hauteskundeak aurreratzearekin mehatxu egitea 2021 amaierako momenturen batetik aurrera, edo 2022 hasieran, era horretan Podemos-UP gobernutik bota ahal izateko, bakarrik gobernatzen hasteko eta hurrengo urteetarako botoei errentagarritasun handiagoa ateratzeko; eta ez badu horrenbesterako ematen, «kide» ezerosoa eta gainerako alderdiak estutu eta Estatu eta Europa mailan PSOE babesten duen joera burgesarentzat garrantzitsuak diren erreformak onartzera bultzatzeko moduan egongo da gutxienez, Europa mailan dauden burgesen barne borroketan argi eta garbi yankizalea den beste joera geldiarazteko alderdi sozialista erabiltzen baitute. Etorkizuna iragarri nahian ari gara, baino edonola ere, gertakizun hauek PSOE eta europar sozialdemokrazia eta bere nazioarteko proiektu kapitalista indartzea ekarriko lukete.\nEzarritako errealitate berri honetatik hobeto ulertu ahal izango ditugu, oraingo atal honen, eta bereziki hauteskunde ostean egin asmo dugun laugarren atalaren, azterketa jarraitu ahal izateko funtsezkoak diren lau gauza.\nLehena oinarrizkoa eta erabakigarria: Baliteke urtarrilaren 31ko greba duela urte batzuk kapitalismoan gertatutako aldaketei erantzuteko klase borrokaren garai berri baten hasiera izatea. Bere eragin sozial eta politikoa kualitatiboa izan da, nazio mailako klase zapalkuntzaren oinarrira jo baitu, eta ondorioz, proletalgoaren eta langileriaren interes eta kontzientziaren oinarrietara. Grebak zapalkuntza guztiak eta horietako bakoitzak kolpatutako gizataldeak mobilizatu ditu, eta zapalkuntza bakoitzak kapitalarekin bateragaitza den oinarri-oinarrizko kritika egin dio. Ondorioz, etorkizunerako potentzial handia dauka.\n«Baliteke» nazio eta klase askapenerako borrokaren fase berri bat izatea, diogu, ez baita guztiz ziurra horrela izatea. Ikus dezagun. Nahiz eta klase borroka modu zehatzak hazten ari direla ukaezina den, batzuk eta besteen artean ez dago loturarik, batasun estrategikoa falta da, eta are okerrago, ez dauka herri langileak sortutako erakunde iraultzaile eta langile baten barne bizkarrezur politikorik. Gabezi honek eta beste batzuk klasearen muinean burgeseriaren dominazioa errazten dute, bost bide hauek erabilita gutxienez:\nLehena: «Demokratizazio»-arekiko men egite fetitxistak dituen erro sendoak, eta hartzen dituen itsura ezberdinak ‑estatutuarena Baskongadetan, forala Nafarroan eta errepublikarra Iparraldean-langileriaren baitan dagoen abertzaletasun espainiar eta frantsesaren presentzia errotua ahaztu gabe. Bigarrena: ELAren proiektu politikoaren ahultasuna eta LABek erreformismo abertzalearekiko duen menpekotasuna, borrokarako prest dauden baseek ez daukatelarik egunerokoan forma ezberdinak hartzen dituen erreformismoari aurre egiteko estrategia iraultzailerik. Hirugarrena: Herri mugimenduak bere osotasunean duen ahultasuna, klase borroka bateratuaren bi oinarrizko osagaien ilusioa geldiaraziz, gaur egungo kapitalismoaren testuinguruan. Lau: EH bilduren klaseartekotasunaren, demokratikotasunaren eta hiritartasunaren demagogiak, herri langilearen sektore ezberdinengan Kapitalaren erakundeekiko eta Estatu zapaltzaileekiko men egite fetitxista indartzea baino ez du eragiten. Eta bost, eragile antolatzaileen dokumentua bera. Bere Aldarrikapen taulak zirrikituak ditu, eta burgeseriarekin adostasunetara heltzeko prest dauden sektoreak sartzea, edo barrutik mugimenduaren norabidea aldarazi, zatiketa eragin edo geldiarazi dezaketen indar soziopolitikoak sartzea ahalbideratzen du.\nBi, guzti honi EAJ eta PSOEren arteko aliantzen inguruko propaganda gehitu behar zaio. Estatutuaren eta Foru garapenaren inguruko promesak, herri langileak kapitalaren instituzioetatik konstituzio monarkikoa «demokratizatu» daitekeela onartzen baldin badu. Jota-ke ari dira inoiz iritsi ez eta atzera egiten duten hobekuntza sozialak aginduz, baino langile sektore ugari pazientziazko itxaronaldian mantenduz, ezker abertzale iraultzaileak zailtasunak dituelako independentzia eta sozialismoaren aldeko borroka teoriko eta etiko bat garatzeko. Hegoaldean indar errepresiboak legitimatzea, Ertzaintza eta Foruzaingoa, sistemarekiko alienazioren parte da. Mendebaldeko eta Europako inperialismoaren apologiak langile klasean internazionalismoa baztertzea du helburu, ez dadin izan independentziaren alde eta Europar Batasunaren kontra eraiki daitekeen Europa sozialista konfederatu baten aldeko estrategia iraultzaile baten oinarri.\nHiru, guzti honen aurrean EH Bilduk espainolismo erreformista eta burokratikoenaren ordezkari ezagunak bere baitan sartzeko emandako pausoak, herri langileriaren sektore ezberdinak mobilizaziorik eza eta geldotasun instituzionalera lotzeko presioa areagotzea baino ez dakar. Estatu mailako prentsan eztabaida dago, EH Bildu hegoaldeko «Ezkerraren Etxe Komun» bilakatzeko moduen inguruan. «Etxe Komuna» beti izan da erreformismo ez horren bigunak, erreformismo bigunaren zuzendaritza hartzeko amu paregabea. Euskadiko Ezkerrak bere usteltzea azkartu zuenean Euro-komunismoarekin batu zen, modu horretan 1993an PSOE-ren «Etxe komunean» sartzeko atea zabalduz, beste batzuk EAJren beste etxean sartzen ziren bitartean. Pixka bat lehenago, 1990ean oraindik Santiago Carrillok zuzentzen zuen PCEren sektore batzuk eskumatik aurreratu zuten amore emateen maisua, PSOEren etxe komunean sartuz S. Carrillo bera baino urte bete lehenago. Apurka apurka ETAko beste zenbait militante ohi sartuko ziren.\nEH Bilduren maniobra honen funtsa ez dago izenean, bere filosofia eta bideragarritasunean baizik. Filosofi hori beti egon da abertzaletasun sektoreen artean, klasearteko demokratikotasun abstraktuaren itxura hartuz 2018ko abenduko «Demokrazia Bai» kartan, kasta politikoko pertsona ezagunek sinatua, horietatik bi gutxienez EH Bilduko eztabaida proposamena sinatu duten berdinak izanik Bideragarritasuna aldiz, erreformismo abertzalea demokrazia konstituzional espainolean sartzeko ezarriko diren erritmo eta sendotasunaren araberakoa izango da, eta gogotsu dagoela ezin ukatu.\nAzkenik, laugarrena, hemen ikusitakoak Urtarrilaren 30eko greba bultzatu duten indar sindikal, herrikoi, kultural eta politikoen gehiengoa presionatu dezake, datorkiguna, udaberri gorri bat beharrean, urte triste eta gris soil bat izan dadin. Apirilaren 5eko hauteskundeetako emaitzek zentzu negatiboan eragin dezakete, geldiarazlea, edo 2010era arte mantendutako bidea berrartuko duen indar iraultzailea eraikitzeko bultzada izan daiteke, une honetan zehaztapen gehiagorik ez daukana. Baino honetaz eta etorkizuneko ikuspegiez hauteskunde osteko azken atalean hitz egingo dugu.\nAzpimarratu nahi dugu hemen jokoan dagoena, sozialismora bideratutako langile klasearen independentzia politikoa garatzea, edo, mundu mailako eta euskal herriko kapitalismoaren egungo testuinguruan, erdi mailako burgeseriarekin paktu egonkorrak egitera zuzenduriko klasearteko dependentzia politikoa mantentzea dela. Greba Orokorraren aurretik, eta iraun zuen bitartean egindako adierazpenek, biztanleriaren % 80a osatzen duen langile klasearen ofentsibazko estrategia soziopolitiko batera itzulera iragartzen zuten, burgesiari honako oharra edo mehatxua luzatuz: Herriari biolentzia ezberdinen bidez lapurtutako eskubide sozial eta demokratikoak itzuli ezean «udaberri gorrian» sartuko garela.\nBere kabuz, eta ez badu erreformismo politiko zein sindikalak edo errepresioak geldiarazten, klase borroken dinamikak helburu demokratiko erradikalak izan oi ditu, eta helburu horiek aurrerago etor daitekeen sozialismoaren aurrerabidea bultzatzen dute. Joera objektibo hau ez bada mila modutara saboteatzen, politikoki bultzatzen bada, litekeena da egungo kontraesanen aurrean herri langileriaren independentzia politikoa indartzea. Duela bi bosturteko arte independentzia politikoaren lanketa etengabea izan da ezker abertzalean, orokorrean teorizatua, eta formulazio ezberdinen bidez adierazia. Independentzia politikoa oinarrizkoa da klase mailako independentzia nazionala eraikitzeko. Berreskuratzea eta egungo kapitalismoaren presiopean praktikatzea ezinbestekoa dira. Ikusiko dugu, ea Greba Orokorrarekin zabaldutako bideak indarra hartu edo bertan gelditzen den, edo okerrenean jarrita, txapela duen «Etxe komunerantz» emango den atzera pauso baten aurrean etsipenezko ameskeri hutsa den.\nEuskal Herria, 2020ko martxoaren 13an


Wouter Weylandt - Wikipedia, entziklopedia askea.\n1984ko irailaren 27a\n2011ko maiatzaren 9a\nEspainiako Vuelta: etapa bat (2008)\nItaliako Giroa: etapa bat (2010)\nWouter Weylandt (1984ko irailaren 27a – 2011ko maiatzaren 9a) belgikar txirrindulari profesionala izan zen. 2006an debutatu zuen profesionaletan Quick Step taldearekin. 2011an Leopard Trek taldeak fitxatu zuen. Abiadura handiko txirrindularia zen eta esprint bideratzaile lana egiten zuen Tom Boonentzat. Bere garaipenik handienak 2008ko Espainiako Vueltako 17. etapa eta 2010eko Italiako Giroko 3. etapa izan ziren.\n2011ko Italiako Giroko hirugarren etapan (Reggio Emilia - Rapallo), helmugarako 25 km falta zirela, eroriko latza izan zuen Passo del Bocco jaistean. Erorikoan buru hezurra hautsi zuen eta, Genovako erietxera helikopteroan eraman zuten arren, hil egin zen.\n↑ Berria.info: Weylandt txirrindularia hil da Giroan, erorikoa izanda\nWikimedia Commonsen badira fitxategi gehiago, gai hau dutenak: Wouter Weylandt\nOrriaren azken aldaketa: 23 maiatza 2018, 12:32.


Muntadhar al-Zaidi (منتظر الزيدي arabieraz) kazetari irakiarra da. Egipton kokatutako Al-Baghdadia TV telebista irakiarraren Irakeko berriemailea da. Al-Zaidik Irakeko Gerrako alargunen, umezurtzak eta haurrei buruzko erreportajeak egiten zituen. 2007ko azaroaren 16an ezezagun batzuek bahitu zuten Bagdaden. Hori baino lehen, Ameriketako Estatu Batuetako armadak bitan atxilotu zuten. 2008ko abenduaren 14an al-Zaidik bere zapatak jaurti zizkion George W. Bushi Bagdaden prentsaurreko bat ematen ari zenean, baina zapatek ez zuten inor kolpatu. Berehala atxilotua izan zen eta al-Zaidik zauriak jasan zituen. Atxilotzean torturatua izan zela salatu izan da. 2009ko otsailaren 20an epaitu zuten eta hiru urteko espetxe-zigorra ezarri zioten bisita ofizialean zegoen atzerriko estatuburu bat erasotzeagatik. Al-Zaidiren abokatuek epaiaren aurkako helegitea aurkeztu zuten. Azkenik zigorra murriztu egin zioten eta 2009ko irailaren 14an askatu zuten. (eu)\nMuntadhar al-Zaidi (منتظر الزيدي arabieraz) kazetari irakiarra da. Egipton kokatutako Al-Baghdadia TV telebista irakiarraren Irakeko berriemailea da. Al-Zaidik Irakeko Gerrako alargunen, umezurtzak eta haurrei buruzko erreportajeak egiten zituen. 2009ko otsailaren 20an epaitu zuten eta hiru urteko espetxe-zigorra ezarri zioten bisita ofizialean zegoen atzerriko estatuburu bat erasotzeagatik. Al-Zaidiren abokatuek epaiaren aurkako helegitea aurkeztu zuten. Azkenik zigorra murriztu egin zioten eta 2009ko irailaren 14an askatu zuten. (eu)\nمنتظر الزيدي (eu)


erabili.eus/ 'Recuperación del euskera en Navarra' liburua aurkeztu du Euskaltzaindiak\nHemen zaude: Sarrera » Sare-aldizkariak » Berri berriak » 'Recuperación del euskera en Navarra' liburua aurkeztu du Euskaltzaindiak\n'Recuperación del euskera en Navarra' liburua aurkeztu du Euskaltzaindiak\n2007-09-25 / 08:35 / Euskaltzaindia BESTELAKOAK\nXX. mendearen azken laurdenera arte ez bezala, azken 20 urteotan, Nafarroan euskarak berreskuratzeko zantzuak erakutsi ditu. Halaxe ondorioztatu du Miquel Gros i Llados ikertzaileak Euskaltzaindiak Vianan aurkeztu duen lanean, Recuperación del euskara en Navarra liburuan.\n1986. urteaz geroztik, udal erroldatan bildutako datuak hartu ditu oinarri egileak aipatu ondorioari heltzeko. Izan ere, liburuan nafarrek udal erroldetan (1986tik 2001era) euskararen ezagueraz ematen dituzten erantzunak aztertzen dira.\nGros i Lladosen aburuz, fenomeno harrigarria gertatu da tarte horretan. Hala, bada, "euskarak 50.000 hiztun baino gutxiago zituelarik, bazirudien desagertzeko gertu zegoela, gehienez ere belaunaldi batez iraungo zuela". 1986tik 2001era 2 puntu gora egin du ezagutzak, ehuneko 10etik 12ra. 15 urtetik beherakoen artean, gainera, ehuneko 21era iritsi da: euskara ohiko komunikazio-tresna zen eremuetan indartu delarik, ahulago zegoen eskualdeetan ere hobekuntza antzeman da.\nEtorkizunari begira, gainera, prozesuak etenik izango ez duen ustekoa da Miquel Gros. Liburuan aurreikuspen-taulak ere erantsi ditu eta, haiek erakusten dutenez, euskararen indartzea ume eta gazteen alfabetatzeaz etorriko da.\nHori ere azpimarratzen du Andres Iñigok, liburuaren aitzinsolasean: "Euskarak Nafarroan azkeneko hogei urteetan, irakaskuntzaren bitartez batik bat, izan duen bilakaeraren erakusleihoa da liburu hau eta bertan ikus daitezke emandako urratsak, oro har, handiak izan direla, euskararen lege murriztailetik espero zitekeen baino anitzez hobeak. Biziki interesgarria da -gaineratu du euskaltzainak- egileak 2001eko erroldako datuekin egin duen 25 urtetik beherakoen azpi-sailkapena, eta interesgarriagoa oraindik egiaztatu ahal izatea zein den leku bakoitzean 15 urtetik beherakoen artean euskara dakitenen ehuneko kopurua. Nafarroako kopuru orokorra, 1986 eta 2001 bitartean 2 puntu igo ondotik, ehuneko 12,1ekoa baldin bada, 15 urtetik beherakoena 21,3koa da. Begi bistakoa da igoera nabari hori D ereduko irakaskuntza publikoari eta ikastolei zor zaiela.".\nErrolda errealitate objektiboa ezagutzeko tresna eraginkorra izan daitekeelakoan, lan sistematiko zehatza burutu du Miquel Grosek, datu estatistikoen eboluzioa xehetasun osoz aurkeztuz, baita udalez udal eta eskualdeka ere. Hortik ateratako emaitzek azaleratzen dute, Andres Iñigo euskaltzain osoaren esanetan, "egoera berri eta itxaropentsu baten aitzinean gaudela", nahiz eta aitortzen duen datuok euskara jakitera mugatzen direla: "Euskararen benetako biziraupenerako jakitetik erabiltzera eman beharko da urratsa", erran du euskaltzainak.\nLiburuaren egilea eta Andres Iñigo bat etorri dira adieraztean lan honek indarrean dagoen euskararen mapa zalantzan jartzen duela. Gros i Lladok nabarmendu du "nafarrak euskararen berreskurapenaren alde" daudela. Hortaz, "agintari administratiboek bat egin beharko lukete, hizkuntzaz gaindiko ezein interferentzia gaindituz".\nOmenaldia eta eztabaida\nRecuperación del euskera en Navarra liburuarekin, Nafarroan euskararen alde lan egin/egiten duten guztiak omendu nahi izan ditu Grosek. Bestalde, Nafarroako euskararen etorkizunari buruzko zentzuzko eztabaida proposatu nahi du egileak.\nMiquel Gros i Lladós katalana da eta gaztaroan Iruñean bizi izan zen 10 urtez. Abokatua da lanbidez, baina benetako bokazioa soziolinguistika du. Hizkuntza gutxituak ditu kezka nagusi eta urteak dira Nafarroako euskararen egoera ikasten hasi zenetik, "ikuspuntu diakroniko zein soziologikotik abiatuta".\nNafarroa Oinez 2007 festarekin bat\nMiquel Gros i Lladósen liburuaren aurkezpena Euskaltzaindiak joan den astean Vianan burututako ekitaldietako bat izan zen. Izan ere, antolatzaileengandik jasotako gonbitari erantzunez, aurten ere Nafarroa Oinez festarekin bat egin du Euskaltzaindiak eta Vianan hainbat ekitaldi burutu ditu: 2007-9-20an, arratsaldean, Onomastika batzordea bildu zen, 21eko goizean ere Onomastika batzordea eta, arratsaldean, Sustapen batzordea.\nBestalde, Vianako Erentzun ikastola bisitatu zuten Onomastika eta Sustapen batzordeetako kideek. Han, ikasle talde batek harrera egin zien euskaltzainei.\n2007-9-21ean, arratsaldez, Vianako Kultura Etxean ageriko bilkura egin zen. Gregorio Galilea Vianako alkateak, Ventura Gonzalez Ikastolako lehendakariak eta Aritz Lizarraga Ikastolako zuzendariak eman zioten hasiera eta Andres Urrutiak, aldiz, amaiera. Ondoren, Recuperación del Euskera en Navarra liburua aurkeztu zen. Liburua Miquel Gros i Lladósek idatzi du eta Euskaltzaindiaren Jagon bildumaren 4. liburua da.\nGai honekin zerikusia duten artikuluak (irakurtzeko gainean sakatu):\nEuskararen berreskuratze itxaropentsua Nafarroan


Alternatibak ekonomiaren uberizazioa jorratzeko adituak bilduko ditu Iruñean – Alternatiba\nDatorren martxoaren 2an, Kultur Alternatibak “Ekonomiaren uberizazioa: XXI. mendeko esklabotza” lemapeko hitzaldia antolatu du Iruñean. Bertan, errealitate hau gertutik ezagutzen duten hizlarien eskutik, aztergai izango du Glovo, Deliveroo eta Uber Eats bezalako enpresek ekonomia kolaboratzaile gisa mozorrotzen duten lan baldintzen prekarizazioaren urrats berri hau. Izan ere, “Riders” ezizena duten autonomo faltsuen lan baldintzak esklabotzatik hurbil daude.\nOndoren, ahots desberdinek, prekarizazio mota berri honen paradigmari helduko diote, beste lan irtenbiderik ez duten gazteak, eta maiz, lan merkatuan are aukera gutxiago duten etorkinek pairatzen dutena. Horrela, hizlari lanetan izango dira: UPV-EHUko irakasle Andrea de Vicente, kontratazio digital mota honen zirrikitu ilunez arituko dena. Bestetik, LABeko kide Berta Garciak lan-prekarietate mota horren aurkako borroka sindikalaren gakoak aztertu ditu, eta, azkenik, Klemen Celestino GLOVOko langileak rider gisa bizi duen egoeraz hitz egingo digu.\nEkitaldia datorren martxoaren 2an, asteartea, egingo da 18.30etatik aurrera Iruñeako Katakrak espazioan, Kale Nagusiko 54. zenbakian. Sarean ere jarraitu ahal izango da, Alternatibaren Youtubeko eta Facebookeko perfiletatik.\nCOVID-19 neurriak: Online eskainiko bada ere, Aurrez aurre joateko aukera egongo da osasun neurri guztiak betez. EZINBESTEKOA DA LEKUA GORDETZEA prentsa@alternatiba.net\nAzala Ekonomia Lana Nafarroa


Cristina Uriarte, bukatu da: gurasorik gabe erabaki bat gehiago ez - Gaitzerdi\nHasiera » Sailkatugabeak » Cristina Uriarte, bukatu da: gurasorik gabe erabaki bat gehiago ez\nBi hilabete daramatzagu etxea eskola akademiko ere bihurturik. Akademiko, bai, zeren etxea beti da eskola, seguraski eskolarik handiena, gainera.\nBete-betean eragiten dute azken bi hilabeteotan etxe hauetan bi estatuetako eta hainbat lurraldetako hezkuntza sailburuek, ahoa irekitzen duten bakoitzean.\nLehen momentutik baloratu eta eskertu dugu gure ikastetxeetako irakasleen lana, egunero konturatzen gara haientzat aldaketa handia eta etengabekoa dela azalpenak eta ikasleekiko harremana euskarriz aldatzea. Saiatzen gara lan horrekiko errespetuz eta gure etxekoen hezkuntzaren alde, ahalik gehien etxean ikaskuntza akademikoa sustatzen eta bakoitzak ahal duen eran azalpenak ematen, elkarrekin iturriak arakatzen, ikaskuntza esperientzia gozatzen eta aberasten.\nBadakigu ahalik irtenbide onena emateko buru-lanetan ari direla gure ikastetxeetako zuzendaritzak, deseskalonadetarako ere anormala den komunitate vascoan behintzat lotsa gogorra erakutsiz ardura eta erabaki guztiak zuzendaritzen bizkar jarri baititu irakasleek baino soldata handiagoa justu hezkuntza antolatzeagatik kobratzen duen sailburuak. Zuzendaritzei ez dagokien karga hori guztion artean arindu nahirik, komunikatzen zaigunera ahalik ongien egokitu eta aurrera egitea izan da inguruan ditudan guraso denen jarrera.\n40. egunean tristurak eta amorruak jo nau\nMaiatzaren 8an, konfinamendu garaiko eskolak 40 egun lektibo bete dituen inguru horretan, ikas komunitateko parte naizen guraso moduan tristurak jo nau. Estatu egiturek nahi gintuzten atakan bakartuta eraman gaituztelako: bakoitza bere etxetik ahal duen bezala egunerokoari erantzuten, egun batetik bestera besteek hartzen dituzten erabakietara moldatzen, bakoitza bere etxeko ikasleei ahal duen moduan ikasketetan eusten… bakoitza, bakoitza, bakarrik eta bakarka. Gurasook ez dakigu gure ikasgeletako beste gurasoak eta ikasleak nola dauden ere.\nHasieratik onartu dugu herri hau enpresa kapitalista bat bailitzan kudeatzen duen Jaurlaritzaren mandatua: Uriartek agintzen omen du, eta Espainiako Gobernuak baino eskuindarrago agintzen duenean ere, burujabetzaren izenean amen. Eta zuzendaritzei ematen die bere erabakiak praktikan jartzeko ardura eta erabakimen osoa. Ahaztu ere egin zaigu, ikastetxeetan erabakigune nagusia eskola kontseilua dela, eta bertan biltzen direla guraso (ordezkari kopuru gehiena izan behar duen estamentua), udal, irakasle, zuzendaritza eta eskolako beste langileen ordezkariak.\nGoitik markatu den eskeman sartu gara, ordea, guztiok, baita guraso bakoitza ere. Ederki daki Jaurlaritzak, guraso bakoitza bakarka dabilen bitartean, eta eskoletan gurasoek eta irakasleek bat egiten ez duten bitartean, politikariek egun batetik bestera eta oso zehaztasun gutxirekin ematen dituzten jarraibideak aplikatu egingo direla.\nEskola gurasoona ere bada\nHezkuntza hain eduki politikoa izanik, kontu profesionala eta teknikoa dela errepikatzen tematzen dira administrazioa, eta irakasleak ere bai, askotan. “Ez sartu, profesionalon lana da”. Noski baietz. Baina adin txikiko gure umeek zer ikasten duten, nola antolatzen den eguneroko martxa, nola egin behar dugun ikasle denek gainditu dezaten, zein oinarri jarri nahi dugun eskolako harremanetan, zein gaitasun eta balio lantzea nahi dugun… zeresanik izango dugu horretan, ezta? Gainera, irakasle eta gurasook elkarren beharra dugu, gauzak benetan egiteko. Eta zergatik ez dugu ikusten elkarlan hau eskoletan benetako burujabetza lortzeko giltza moduan?\nEgoera berrira ohitzen kostatu zaigu, baina ikastetxeetan guraso elkarteak berriz martxari eusten ari dira pixkanaka. Gure geletako beste gurasoekin harremanak indartzea eta bakoitzaren egoeraren eta iritzien berri jakitea ezinbestekoa da. Eta behetik gora, esan dezagun: bukatu da. Eskolei buruzko erabaki bakar bat gehiago ez, gurasoek prozesuan eta erabakietan parte hartu gabe. Behetik gora: zuzendaritzek hartu behar dituzten erabakietan ondoan eta elkarlanean arituko gara, baita goiko aginduei planto egiteko bada ere (ikus Ibarrekolanda batxilergoko ikastetxeko zuzendaritzak nola erabaki duen ikasleak ez geletara itzultzea). Zergatik obeditu behar ditugu gurasook parte izan ez garen erabakiak eta jarraibideak?\nAdin guztietako ikasleek hitza eta erabakia izatearen alde\nBukatzeko, eta konfinamenduak erakutsi duen umeekiko ikuspegi motza baliatuta, has gaitezen eskoletako erabakietan adin guztietako ikasleak partaide egiteko moduak lantzen. Oso txikitatik gara gai bakoitza gure irizpideak adierazteko. Adinari egokitutako moduak landu ditzagun, txikitatik parte hartu dezaten ikastetxeetako erabakietan. Burujabetzan trebatu daitezen. Horretarako gainkargatutako curriculumetik totxoak kendu behar badira ere.\norre | 2020-05-12 at 23:55\nUmeei galdetu: eskolara itzuli nahi dute, jolastera, ikastera, sozializatzera, hemengo administrazio errejionaletatik eta azpiratzen gaituzten bi estatuetatik goragoko estamenturen batek ere debekatu nahi digun horretara, hain zuzen ere.\nIrakasleei galdetu: nik ezagutzen ditudanek eskolara itzuli nahi dute. Beste batzuek ez omen dute nahi, ez dagoela “osasun baldintza onargarririk”, beldur dira. Badute hor zer landua sindikatuek.\nGurasoei galdetu: zer diote?\nIzugarrizko katramilan sartu gaituzte, eta ez dut ikusten argi hitz egiten duen inortxo ere: “osasun agintarien” erabakiak, konfinamendua (atxiloketa) eta eskolen itxiera bera dira galderak egitera bultzatu beharko gintuzketenak. Zertan oinarrituta hartu dituzte erabaki hauek? Osasunaren alde ala kontra??? Eskolarik gabe akabo gizarte kohesioa. Akaso hori zen helburua, guztioi beldurra hezurmuinetaraino sartuz. Noiz esnatuko gara eta noiz begiratuko dugu behar den lekura behingoz?


Gizartea > Hezkuntza > Ikastolak > Seaska\nBrebeta azterketa euskaraz egiten dute Seaskako ikasleek, baina zientzietako froga euskaraz ez dakiten irakasle frantsesek zuzendu dituzte azken bi aldietan. Aurtengo azterketak euskaraz zuzenduak izan daitezela eskatu dute Seaskako irakasleek eta desobedientziaren bidean hainbat hezitzailek egindako hautua iragarri dute: brebeta azterketak zuzentzera deitzen badituzte, uko egingo diote.\nArgazkia: Euskal Irratiak\n2017an zientzietako froga gehitu zuten brebetan, eta beste arloetan bezala, euskaraz egin zuten azterketa Seaskako ikasleek. Orduko hartan, euskaraz zuzendu zitzaien. Ez zen berdin gertatu 2018 eta 2019an. Iaz pandemiagatik ez zen brebeta azterketarik izan eta aurten, ekainaren 28an eta 29an euskaraz egiteko asmoa berretsi dute ikasleek. Euskaraz zuzenduak izan daitezela eskatu diote Seaskako bigarren mailako irakasleek Jean Michel Blanquer Frantziako Hezkuntza ministroari, gutun bidez. Ikasleek bai brebeta bai baxoa euskaraz pasatzeko eskubidea dutela aldarrikatu dute.\n“Hizkuntz eskubideen zangopilatzea” salatu eta brebeta euskaraz zuzentzeko bitartekoak badirela nabarmendu dute, “baina Frantziako Hezkuntza Ministerioak ez du nahi, beraz erabakia politikoa da”. Akademia Ikuskaritzaren blokeoa salatu dute.\n“Gure irakaskuntza eta gure hizkuntzarekiko mespretxuaren aurrean, eta gure ikasleek pairatzen duten injustiziaren aurrean, gure kontzientziak desobedientziaren bidea urratzera eraman gaitu”.\nAzterketak Euskaraz kolektiboak uztailaren 1erako mobilizazioa du deitua, Donapaleun.\nKanal hauetan artxibatua: Seaska | Euskara Ipar EHn | Baxoa\nSeaska kanaletik interesatuko zaizu...


V.5 KAPITULUA.- INGURUMEN-JASANGARRITASUNERAKO IRIZPIDEAK, UDAL ANTOLAMENDUAN | Bergarako Udala\nHasieraHirigintzaPlan OrokorraBehin Betiko Onespenaren Testu BateginaOrdenantzakV. TITULUA.- LURZORU URBANIZAEZINEAN APLIKATU BEHARREKO ORDENANTZA BEREZIAK\n144. artikulua.- Ingurumen-jasangarritasunerako irizpideak, Plan Orokorra garatzeko plangintzan:\nPlan Orokor hau garatuko duten planak idazteko orduan, honako irizpideak eta aldagaiak hartu beharko dira kontuan:\n1.-Landaretza eta baliabide hidrikoak:\nLehentasunez, baliabide hidrikoa eta ingurunea babestu, zaindu eta birgaitzeari ekingo zaio.\nZehazki, hirigintza-antolamendurako planek eta tresnek baliabide hidrikoa eta horren ingurunea zaintzeko beharrezko neurriak ezarri beharko dituzte eta, horretaz gain, aurreikusi egin beharko dituzte alde batetik sortzen diren eskariak, eta beste batetik ingurumen aldetik modu onargarrian eskariak asebeteko direla bermatzeko behar beste baliabide tekniko eta finantzario.\nLandaretza mantentzeko ardura hartuko da —batez ere, basoak, landaretza-multzoak, heskaiak eta urbazterreko landaredia—.\n2.- Zarata-kutsadura: Zarata-maila altuak izan ditzaketen eremuetan, urbanizatzerakoan, aurreikusitako eraikinak euren erabileren arabera antolatzeko ahalegina egingo da; horrela, sentikortasun bajuena duten eraikinak (industrialak, zerbitzukoak) pantaila akustiko gisa erabil daitezke sentikortasun handiagoko eraikinentzat (etxebizitza, eskola-ekipamendu edo osasun-ekipamenduentzat).\n3.- Argien kutsadura: Argi-kutsaduraren prebentzioa eta murrizketa bultzatuko da, Airearen Kalitateari eta Atmosfera Babesteari buruzko azaroaren 15eko 34/2007 Legearen Laugarren Xedapen Gehigarriak jasotzen duenaren arabera. Udalerrian, kanpoaldeko argiterian, honakoak hartuko dria kontuan:\nKanpoaldeko argiterian erabilera eraginkorra sustatuko da, baina oinezkoen, ibilgailuen eta jabetzen segurtasunari kalterik eragin gabe.\nGaueko orduetako egoera naturala ahalik eta gehien zainduko da, animalien, landareen eta, orokorrean, ekosistemen onurarako.\nArgitu nahi diren guneetatik kanpo joan daitekeen argia murriztu egingo da.\n4.- Arrisku naturalak.Uholde-arriskua: Eusko Jaurlaritzako Uren Zuzendaritzak ezarritako irizpideei, “Lurzorua uholde-arriskuaren mailaren arabera erabiltzeko irizpideak” izenekoei hain zuzen, jarraitu beharko zaie.\n5.- Mugikortasun jasangarriaren sustapena: Bidaiariak mota honetako garraioetara bideratzeko ahalegina egingo da: batetik, motorrik gabeko garraiora (oinez eta bizikletaz, bide seguruak eta erakargarriak eskainiz), eta bestetik garraio kolektibora (Bergarako kasuan, etorkizuneko tranbia eta autobusa). Horrela, honako helburua lortu nahi da: garraiobide horietan pertsonek egindako distantzia, urtean, guztiaren %40 izatera iristea (bidaiari-kilometroka neurtuta).\n6.- Eraginkortasun energetikoa: Eraikin berrien orientazioa zehazteko orduan, eguzkia jasotzeko eraginkortasuna hartuko da kontuan. Horrela, jokabide energetikoa hobetuko da (batez besteko tenperatura altuagoa, berogailua gutxiago erabili beharra) eta eguzki-argia hobeto aprobetxatuko da (argi artifiziala gutxiago erabiliko da).\nEraikinetako fatxadak orientazioaren arabera bereiztuko dira:\nIparralderakoak, itxiagoak eta isolatuagoak; eta hegoalderakoak, irekiagoak eta akristalatuak.\nEraikinak egiteko erabili beharreko eraikuntza-materialek isolamendu termikoaren maila altua izango dute, eta ahalik eta iraunkorrenak eta kutsadura gutxien eragiten dutenak izango dira.\n7.-Lurzorua eta iragazkortasuna: Eremu bakoitza urbanizatzerakoan, zolatutako gune iragazgaitzak murriztera joko da; horrela, lurrak filtratzeko duen ahalmen naturala mantentzea bideratuko da, batez ere oinezkoentzako guneetan.\nZolatutako guneak eta berdeguneak era egoki batean proiektatuko dira lurraren drainatze naturala ahalbidetzeko.\n8.-Ondare arkitektoniko eta arkeologikoko elementuak: Plan Orokorraren baitan, babestu beharreko ondasun arkitektonikoen eta balio arkeologikoen Katalogo zehatza jasotzen da, babes-mailaren arabera aplikatu behar zaizkien ordenantza bereziekin batera.\n9.- Hiri-hondakinen gaikako bilketa: Gune egokiak aurreikusi beharko dira hondakinak —hirikoak nahiz industrialak— gaika biltzeko.\n10.-Ingurumena eta paisaia leheneratzea: Urbanizazio-proiektuek, euren baitan, ingurumena eta paisaia leheneratzeko proiektu bat izan beharko dute. Bertan, eragindako guneen azterketa eta paisaiaren integrazioa lortzeko egingo diren jarduketak jasoko dira.\n145. artikulua.- Ingurumen-jasangarritasunerako irizpideak, obrak burutzerakoan:\nUdalerrian obrak egiterakoan, honako irizpideak eta aldagaiak hartu beharko dira kontuan:\nObretan, obra-plangintza bat egin beharko da, eta bertan lan-faseak eta obra-unitateen arteko sinkronizazioa zehaztu beharko dira.\nObrak berak nahiz aldi baterako instalazioek beteko duten azalera mugatu beharko da.\nJarduketarik izan behar ez duten gune kalteberak edo ahulak mugarritu egin beharko dira, hala nola, obra-jarduketatik gertu dauden ibai-bideak, zuhaiztiak, eta abar.\nSortzen diren hondakinak indarreko araudiaren arabera kudeatuko dira.\nSolido esekiak ibai-bideetara iristea galaraziko da.\nHorretarako, eurialditan, obra-lekuaren ondoko ibai-bideak nola dauden ikuskatuko da, izan daitezkeen eraginak antzemateko.\nIkuskapen horretan, ibai-uren kalitatea behatuko da begiratu batean, jarduketatik ibaian gora eta ibaian behera azaltzen duen egoerarekin konparatuz.\nKutsadura-mailan igoerak antzemango balira —obretako lur-mugimenduen eraginez sor daitekeen uhertasunagatik eta/edo koipeak edo olioak agertzeagatik—, beharrezko neurriak ezarriko dira horri aurre egiteko eta ekiditeko (lasto-fardoz egindako hesiak edo trabak, sedimentazioko hesiak, etab.)\nPlataforma denudatuak eta makineriaren ibilbideak ureztatzea proposatuko da.\nErabilitako materialak eta sortutako hondakinak birziklatu eta berriro erabiltzea sustatuko da, baita hondeaketen ondoriozko material soberakinak ere.\nSoberakinak, ahal dela behintzat, material premian dauden inguruko obretara bideratuko dira.\nBerreskuratutako lurra biltzeko eta erabiltzeko tokia —eta makineriako zein behin-behineko instalazioetako parkea ere— ez da egongo erreka, iturburu edo zuhaiztietatik gertu.\nLandare-lurren pilaketek bi metro hartuko dute gehienez, eta eremua eraberritzeko aukeratu diren espezie berberez berlandatuko dira.\nBete beharreko lan-ordutegiak egun argiz garatuko dira, auzokideen atsedena eta lasaitasuna errespetatze aldera.\nOrdutegi hori kasu berezi batzuetan luzatu egin ahal izango da, zaratarik sortuko ez duten obra-jarduera zehatzetarako.\nHalaber, 212/2002 Errege Dekretua betetzen dela bermatu beharko da. Otsailaren 22ko 212/2002 Errege Dekretu horrek aire librean erabiltzeko zenbait makinak atera dezaketen zarata arautzen du. Bibrazioei buruz, UNE 22-381-93 arauak ezarritako mugak bete beharko dira.\nPrebentzioko neurri gisa, obran dagoen makineria guztia Ibilgailuen Azterketa Teknikoari dagokionez egunean dagoela egiaztatu beharko da, motorrak, isilgailuak eta abarrak zuzen eta prest daudela ziurtatuz eta, horrela, makineriak sortuko dituen zaratak eta isuri atmosferikoak ahalik eta txikienak izango dira.\nPartikula esekirik barreiatzea eta atmosferara hautsik zabaltzea ahalik eta gehien saihestearren, eta ibilgailuen bideak ahalik eta garbien mantentzearren, bideak ureztatzea proposatuko da atmosferara jaulkituko diren hauts-emisioak eta partikula sedimentagarriak murrizteko. Neurri hori aldizka bete beharko da, eurien maiztasunaren arabera aldatuz, euri gutxiko sasoietan areagotuz.\nMakineriaren mantentze-lanik egin behar balitz, iragazgaitzak diren edo iragazgaiztuta dauden tokietan baino ez da egingo, lurzoruaren eta isurketa-uren kutsadura ekiditeko.\nGarapen-plangintzaren barruan Ingurumena eta Paisaia Leheneratzeko Plan bat egon behar den ala ez, kasu zehatz bakoitzean aztertuko da.\nObrak bukatutakoan, garbiketa-ekinaldi bat egin beharko da.\n‹ V.4 KAPITULUA.- LURZORU URBANIZAEZINEAN ERAIKITZERAKOAN APLIKATU BEHARREKO ARAUDIA gora V.6 KAPITULUA.-EGUZKI-ENERGIA HARTZEKO SISTEMAK INSTALATZERAKOAN APLIKATU BEHARREKO ARAUDIA ›


eta hiri handiena Belgrad\n- Presidentea Boris Tadic\n- Lehen ministroa Ana Brnavić\n- Guztira 88,361 km2\n- Dentsitatea 126,83 bizt./km2\nSerbiar dinarra (CSD)\n1 Euroa Kosovoko probintzian erabiltzen da, NATOren agintepean baitago\nEztebe Uroš IV Dušan erregea.\nIX. mendean sartu ziren eslaviar liturgia eta alfabeto zirilikoa. 1159an, Eztebe Nemanja jupan handiak bizantziarren agindupetik atera zuen Serbia, baina Erdi Aroko goren aldia 1331-1355 bitartean iritsi zuen Eztebe Uroš IV Dušan erregearekin. 1346an Pec hirikoko (Hungaria) artzapezpikuak serbiarren eta greziarren enperadore izendatu zuen Skopjen (Mazedonia). 1389an, Kosovoko gudua galdu ondoren, turkiarren mende geratu zen Serbia osoa, printzerri bat izan ezik, eta lau mendez erabat otomandarren mende egon zen, XVII. mendeaz gero haïduk legez kanpora jartzen zirenen hainbat matxinada izan zen arren.\nNovak Đoković tenislaria\n.me Montenegrok etorkizunean erabiltzeko gordetako herrialdeentzako goi mailako domeinua da, 2006ko irailaren 26an ISO 3166k ME Montenegrorentzako kodea dela ezarri ondoren.\nMontenegroren independentzia baino lehen, 2006ko ekainaren 3a, Serbia eta Montenegrok .yu domeinua erabiltzen zuen.\nIANAko izenen zerbitzarien zain dabiltza.\n.rs Serbiak etorkizunean erabiltzeko gordetako herrialdeentzako goi mailako domeinua da, 2006ko irailaren 26an ISO 3166k RS Serbiarentzako kodea dela ezarri ondoren.\nSerbiako bandera Errusiakoa alderantzizkatua da. Serbiarak turkiaren aurka altxatu aurretik, hauek Errusiarrengana jo zuten laguntza eske. Hauek laguntza eskaini zioten, eta hori eskertzeko beraien bandera erabiltzeko baimena eskatu zieten. Honen inguruan bi bertsio kontatzen dira: lehenak dio baimena eman zietela, baina koloreen ordena ahaztu zutela; eta bigarrenak, baimenak ez ziete eman dio, eta haiei ez molestatzeko, koloreak lekuz aldatu zituztela.


Ahaztutako Krisien Fondoa | Nafarroako Kutxa Fundazioa\nNafarroako Kutxa Fundazioak erabaki du zein izango diren Ahaztutako Krisien Fondoaren laguntza jasoko duten egitasmoak. Fondoaren 180.000 euroak Alboanen eta Gosearen Aurkako Ekintzaren egitasmoen artean banatuko dira.\nKrisi humanitario bat larrialdi bat da, arriskuan jartzen dituena herrialde edo eskualde bateko herritarren bizia, osasuna, segurtasuna edo ongizatea. Krisia sor daiteke arrazoi politikoengatik edo gizarte, ingurumen edo osasun arloko gatazkengatik, eta herrialdeak ez du nahikoa ahalmenik hari erantzuteko, eta laguntza humanitarioa behar du.\nAlde horretatik, ahaztutako krisitzat hartzen ditugu Nazioarteko Komunitatearen erantzun eskasa jasotzen duten edo erantzunik jasotzen ez duten krisi humanitario larriak. Ez dago krisiak konpontzeko konpromiso politikorik, ezta oihatzun mediatikorik ere. Krisia denboran luzatzen bada, gaitz kroniko bihur daiteke pertsona askorentzat, eta kolapso humanitarioa eragin dezake.\nHorregatik, Nafarroako Kutxa Fundazioak bere baliabideetako batzuk bideratu nahi ditu agerian jartzera horren arreta eskasa pizten duten krisi humanitarioak. Nafarroako Kutxa Fundazioarentzat, kontuan hartu beharreko irizpideetako bat da ECHOren (Laguntza Humanitariorako Bulegoa) FCA indizea (Ahaztutako Krisiaren Ebaluazioa), hainbat adierazletan oinarritze dena: herrialdearen zaurgarritasuna, babes mediatikoa, per capita laguntza publikoa eta ebaluazio kualitatiboa, ECHOko unitate geografikoek eta haien adituek eginikoa.\nEsku hartze arloak\n1. Oinarrizko giza premiak: osasuna, hezkuntza, ura eta etxebizitza duina.\n2. Gobernantza demokratikoa: giza eskubideen defentsa eta zabalkundea, tokiko boterea indartzea, gizarte zibileko erakundeak indartzea, bakearen kultura eta indarkeriazko gatazken prebentzioa.\n3. Ahalmen ekonomikoak eta produktiboak hobetzea: ondasunak sortzea eta zerbitzuak ematea, elikadura, segurtasuna eta landa garapena.\n4. Emakumearen ahalduntzea: emakumearen eskubideen alde egitea eta haien ahalduntzea indartzea.\nAhaztutako Krisiak Fondoak 2019an babestutako proiektuak\nGosearen Aurkako Ekintzaren proiektua Nigerren\nNafarroako Kutxa Fundazioak finantzatuko duen proiektu honen helburua da Maliko iparraldeko gatazkak Nigerko Tahoua eskualdera desplazatu dituen pertsonen bizimodua hobetzea. 90.000 euro bideratuko ditu egitasmo horretara.\nElikagaiak alde batera utzita, hainbat neurri hartu behar dira ihes egin behar izan duten pertsonen premia larriei erantzuteko: hala nola pertsonen segurtasun eta desplazamendu egoeraren jarraipena egitea, arropa eta higiene kitak erosi eta banatzea, kontingentzia stock bat prestatzea, banaketak kontrolatzea eta esku hartu ondoren jarraipen inkestak egitea.\nZabalkundearen helburua betetzeko, Nafarroako gizartearen sentsibilizazio lanak egingo dira, ahaztutako krisien zio, ondorio eta irtenbide posibleei buruzkoak (kasu honetan, Nigerreko krisia). Horretarako, prentsa argazkilari batek bidaia bat egingo du Nigerrera, argazki eta ikus-entzunezko materiala biltzeko. Ondoren, multimedia materialak sortuko dira, hedabideetan eta sare sozialetan argitaratzeko.\nAlboanen proiektua Kamerunen\nNafarroako Kutxa Fundazioaren 89.242 euroren laguntza jasoko duen proiektu honen helburua da epe luzerako irtenbideak eskaintzea Kamerun ekialdera babes bila joan diren Afrika erdialdeko pertsonei, bultzada emanez kolektibo ahulenen gizarteratze eta laneratzeari, Bertoua-Garoua Boulai muga ardatzean errefuxiatuta dagoen Afrika Erdialdeko Errepublikako biztanleriaren artean.\nHobekuntza hauek espero dira: gazteen gaitasun tekniko profesionalak hobetzea, neskenak bereziki, eta haien laneratze baldintzak ere hobetzea Kamerun ekialdean. Gainera, GIZARTE KOHESIOA indartu nahi da komunitate errefuxiatuen eta bertako komunitatearen artean, Bertoua-Garoua Boulai ardatzean, eta sendotu egin nahi da, halaber, Gado-Badzeré eremuko biztanleria errefuxiatu ahulenaren BABES maila.\nErabiliko den metodologiak proiektuaren erdigunean jarriko ditu pertsonak, ikuspegi holistiko eta inklusibo batetik, eta egitasmoak 12 hilabete iraungo du, komunitateen beharren araberako etenik gabeko laguntzaz. Zabalkundearen alorrean, argazki erakusketa bat egingo da Civicanen, Afrika Erdialdeko Errepublikako errefuxiatuek Kamerun ekialdean bizi duten egoerari buruzkoa. Erakusketan, gainera, ikusgai egongo da ere Errefuxiatuentzako Jesuiten Zerbitzuak pertsona hauen gizarteratzearen eta laneratzearen alde egiten duen lana, bereziki erreparatuta emakume errefuxiatuen egoerari eta beren bizi baldintzak hobetzeko egiten duten ahaleginari. Erakusketa inauguratzeko, hitzaldi bat egingo da Afrika Erdialdeko Errepublikaren eta Kamerunen egungo egoeraz, errefuxiatuen egoeraz eta proiektuaren ardatz zehatzez.


Abuztuaren 29an Euskadiko Txapelketan emaitza onak lortu zituzten gure atletek. Ohiana Igarriz, Maider Rekondo eta Ainhoa Furundarena izan ziren ordezkariak, eta lan bikaina eginda itzuli ziren. Bi urrezko domina eta zilarrezko bat lortu zuten.\nJauzi txapelketan: Naroa Furundarena, Euskadiko Txapelduna , 5,56m\nPisu jaurtiketan: Maider Rekondo, Euskadiko Txapelduna 12,07m. Ohiana Igarriz, laugarrena, 10,09m.\nDisko jaurtiketan: Maider Rekondo, zilarrezko domina, 36,68m. Ohiana Igarriz, bostgarrena, 30,91m.\nJauzi hirukoitza: Naro Furundarena, laugarrena, 11,96m.\nZorionak atal guztiei, eutsi goiari !!!!!


Sanferminetako mahaia datorren asteazkenean bilduko da - Iruñea - euskalerriairratia.eus\nSanferminetako mahaia datorren asteazkenean bilduko da\nEuskalerria Irratia 2020-05-20 15:59\nIruñeko Udalak 2020ko Sanfermin jaietako kartel lehiaketa bertan behera uztea erabaki du.\nSanferminetako Mahai Orokorra modu telematikoan egingo da datorren asteazkenean, maiatzaren 27an, 18:00etan. Maria Garcia-Barberena Iruñeko Udaleko Kultura eta Berdintasun zinegotzi delegatuak deitu du bilera hau, 2020an San Fermin jaietan egingo den edozein ekitaldi erabat bertan behera uztea azaltzeko. Deialdia dagoeneko bidali zaie Mahaia osatzen duten erakundeei, eta hilaren 25era arteko epea dute parte hartuko dutela baieztatzeko.\nIruñeko Udalak, gainera, 2020ko Sanfermin jaietako kartel lehiaketa bertan behera uztea erabaki du. Lehiaketa amaitutzat eman da Kultura eta Berdintasun Sailaren ebazpen baten bidez, "gerora sortutako ezintasun materialagatik, Covid-19ko pandemia dela-eta lehiaketa bertan behera geratu delako". Martxoaren erdialdean aurkezteko epeak eten ziren arte, alarma egoera ezarri ondoren, 220 lagunen proposamenak jaso ziren.\nEbazpenak dio atzera bota direla lehiaketan parte hartzeko jasotako eskaera horiek. Era berean, jakinarazten da aurten aurkeztutako kartelak 2021ean berriro lehiatu ahal izango direla, hurrengo lehiaketaren oinarrietara egokituta, ez baitira ikusi, ez eta baloratu ere, lehiaketaren etenaldia lanak aurkezteko fasean zegoela gertatu zelako.\nAurkeztutako kartelen irudiak eta parte-hartzaileen datuak automatikoki ezabatuko dira lehiaketaren plataformatik eta udal zerbitzaritik, Sanfermin 2020ko kartel lehiaketaren oinarriek adierazten duten bezala, Udalak jakitera eman duenez.\nIruñeko Udalak eskerrak eman dizkie kartel bat aurkeztu duten guztiei, eta hurrengo edizioan obra berarekin edo proposamen berri batekin parte hartzeko deia egin die.